


Oleh: 
Sayyid Abul A'la Maududi 


Terjemahan: 
Ya'qub Muharffmad Hussin Wan Salim Muhammad Nur 





Cara Hidup Islam oleh Abul A'la Al-Maududi www.dakwah.info 


KANDUNGAN 


PERTAMA: KONSEP HIDUP ISLAM 
QAIDAH-QAIDAH DASAR 
IMAN: WATAK DAN SIFATNYA 
MANHAJ HIDUP 
TUJUAN-TUJUAN DAN SIFAT-SIFAT MANHAJ HIDUP 
MUSLIM 
MA'RUFAT 
MUNKARAT 
BEBERAPA SIFAT IDEOLOGI ISLAM 
KEDUA: SISTEM AKHLAQ 
KETIGA: SISTEM POLITIK 
MATLAMAT KERAJAAN/PEMERINTAHAN ISLAM 
KEEMPAT: SISTEM SOSIAL 
KELIMA: SISTEM EKONOMI 
KEENAM: SISTEM KEROHANIAN 


PERTAMA: KONSEP HIDUP ISLAM 


Ciri utama dari Din Al-Islam ialah ia tidak membenarkan sesuatu pertentangan, 
juga pemisahan yang ketara antara kehidupan kerohanian dan kehidupan dunia. 
Islam tidak sekadar membataskan dirinya untuk membina ketinggian kerohanian 
dan akhlaq semata-mata. Ruang lingkup peraturan yang dikemukakannya 
mencakupi segenap bidang kehidupan insan. la hendak melahirkan bukan sahaja 
ketertiban hidup diri perseorangan malah ketertiban hidup masyarakat manusia 
seluruhnya ke dalam pola-pola yang sihat dan bersih sehingga Kerajaan Allah 
dibangunkan dalam bentuk kenyataan di atas muka ini. Dengan demikian 
keamanan, kebahagiaan dan kemakmuran akan memenuhi segenap pelusuk 
muka bumi dan saujana samudera. 


Cara hidup Islam didasarkan atas satu pendekatan yang unik kemas serta 
mantap dan ia merupakan konsep istimewa tentang kedudukan insan dalam 
alam semesta ini. Itulah sebabnya mengapa perlunya kita memahami terlebih 
dahulu Tasawwur Islami (konsepsi hidup menurut ajaran Islam) sebelum kita 
menangani atau membincangkan persoalan ini, masyarakat, politik dan ekonomi 
dari kacamata Islam. 


Langkah permulaan menuju perbincangan persoalan-persoalan yang disebutkan 
di atas harus dimulai dengan memahami dan menghargai beberapa kaedah dasar. 
Kaedah-kaedah tersebut adalah seperti berikut: 


I QA'IDAH-QA’IDAH DASAR 


Allah Rabul 'Alamin - Dialah Pencipta. Penguasa dan Pemilik alam semesta, 
mencipta manusia dan menyediakan baginya tempat tinggal sementara di suatu 
tempat dari alam jagatnya yang luas yang dikenali sebagai bumi. Dia telah 
mengurniakan kepada manusia alat-alat berfikir dan memahami serta telah 
mengurniakan kemampuan membezakan antara yang Haq dengan yang Bathil. 
Manusia juga telah diberikan kebebasan dengan daya ikhtiar dan hak memilih 
malah ia juga diberikan kuasa untuk menggunakan sumber-sumber alam 
mengikut cara yang disukainya. Secara ringkas dapatlah dikatakan bahawa 
manusia telah diberikan satu kuasa autonomi di samping tugas kekhalifahan 
yang telah diamanahkan oleh Allah Subhanahu Wata'ala kepadanya (untuk 
menjaga dan memelihara muka bumi ini). 


Sebelum mengamanahkan tugas kekhalifahan di atas muka bumi ini kepada 
manusia, Allah Subhanahu Wata'ala telah menjelaskan kepada manusia bahawa 
Dialah satu-satunya Pemilik, Penguasa dan Tuhan kepada alam ini. Dengan 
demikian seluruh isi alam dan segala ciptaan di dalamnya (termasuk manusia) 
wajib tunduk patuh hanya kepada Dia sahaja. Manusia mestilah tidak 


memikirkan bahawa dirinya bebas tanpa sebarang peraturan dan dia sepatutnya 
tahu bahawa tempatnya di atas muka bumi ini bukanlah tempat yang kekal abadi 
baginya. Ia ditetapkan untuk tinggal di atas muka bumi hanya bagi suatu tempoh 
percubaan yang telah ditetapkan, dan kelak bila tepat tiba pada masanya ia 
dikembalikan kepada Pemiliknya untuk diadili sesuai dengan cara mana ia telah 
melaksanakan amanahnya dalam jangka waktu percubaan yang telah di 
alaminya. 


Satu-satunya jalan yang benar untuk manusia ialah dengan mengakui bahawa 
Allah Subhanahu Wata'ala satu-satunya Tuhan dan Pemilik dan kepada petunjuk 
dan arahannya sahajalah manusia patut mengikutinya di dalam membina 
kehidupan. Manusia haruslah menyedari bahawa kehidupannya nanti akan 
diadili dan satu-satunya tujuan hidupnya ialah untuk mencapai 
MARDATILLAH (keredhaan Allah) bagi membolehkannya layak menerima 
balasan baik di Hari Akhirat. Sebarang sikap dan haluan yang bertentangan 
dengan perkara di atas akan membawa manusia kepada kesesatan dan 
kemusnahan. Sekiranya manusia mengikuti jalan yang baik, dan taqwa (yang ia 
adalah bebas untuk memilih dan mengikutinya) nescaya ia akan mendapati 
kejayaan di dunia dan di akhirat. Di dunia dia akan beroleh kehidupan yang 
aman damai dan puas manakala di akhirat nanti ia merupakan orang yang layak 
menerima balasan Syurga Allah (Al Jannah). Dan jika ia memilih jalan yang lain 
menafikan dengan peraturan-peraturan Tuhan dan jalan yang jahat (juga 
merupakan jalan yang ia bebas memilih dan mengikutinya) nescaya kehidupan 
dunianya menjadi kehidupan yang penuh dengan penyelewengan, penipuan, 
kefasiqan dan kekecewaan manakala di Akhirat nanti ia ditimpa bala derita, siksa 
kepedihan dan rintihan penyesalan yang tidak berpangkal di dalam neraka 
Jahim. 


Sesudah memberikan peringatan ini, Allah Subhanahu Wata'ala telah 
menempatkan manusia di atas muka bumi dan menyediakan manusia yang 
pertama (iaitu Nabi Allah Adam dan Sayyidatina Hawa) dengan PimpinanNya 
dan manusia mesti menjalani kehidupan di atas muka bumi ini berpandukan 
ketentuan dan peraturan yang telah ditetapkanNya. Dengan demikian 
kehidupan manusia di atas muka bumi ini tidak dimulai dengan keadaan gelap 
gulita. 


Manusia yang pertama itu telah disediakan dengan sinar cahaya yang terang 
benderang dan Hidayah bimbingan yang membolehkan manusia mencapai 
kehidupan yang gilang-gemilang. Manusia yang pertama (iaitu Nabi Adam 
'Alaihissalam) menerima Ilmu Tanzil dari Allah sendiri. Baginda mempunyai 
ilmu tentang hakikat dan telah diberikan pula peraturan hidup yang apabila 
dipatuhi ia akan mencapai serta menikmati kehidupan yang diredhai dan berjaya. 
Peraturan ini ialah Islam, satu sikap tunduk patuh secara menyeluruh kepada 


Allah, Dialah Pencipta manusia dan seluruh alam jagat ini. Agama inilah agama 
Nabi Allah Adam 'Alaihissalam, manusia pertama yang kemudiannya 
mewariskan kepada zuriat keturunannya. 

Tetapi generasi-generasi kemudiannya secara beransur-ansur telah menyeleweng 
serta menyimpang, dari jalan yang benar dan mula mengambil jalan-jalan dari 
suara-suara yang salah dan palsu. Disebabkan oleh kelalaian mereka sendiri, 
mereka telah kehilangan ajaran-ajaran asli, atau kerana kebodohan atau kejahilan, 
mereka telah memalsukan dan memutarbelitkan ajaran-ajaran tersebut. Mereka 
menyekutukan (syirik) Allah Subhanahu Wata'ala dengan manusia, 
makhluk-makhluk yang tidak bernyawa dan benda-benda khayalan mereka yang 
tidak terkira itu sebagai tuhan-tuhan dan dewa-dewa dan telah memasukkannya 
dalam bentuk syirik yang paling buruk dan jelek. 


Mereka telah mencampuradukkan ajaran-ajaran suci dari Allah dengan 
dongengan-dongengan, fikiran-fikiran dan falsafah-falsafah yang akhirnya 
menghasilkan belantara agama (bermaksud banyak agama) dan budaya. Mereka 
telah membelakangkan prinsip-prinsip etika sosial dan akhlaq jama'ah yang 
diberikan oleh Allah, iaitu Shari'at dan mengecewakan hidup manusia dari 
kebahagiaan dan kedamaian. 


Sekalipun manusia telah tersisih dari landasan kebenaran, mengabaikan dan 
memutarbelitkan SYARI'AT, malah terdapat sebahagian dari mereka yang 
memberontak terhadap peraturan-peraturan Ilahi. Namun begitu Allah tetap 
tidak membinasakan mereka atau memaksa mereka kepada jalan yang benar. 
Paksaan untuk mereka menerima jalan yang benar tentu sekali tidak serasi 
dengan autonomi yang telah Allah berikan kepada manusia. Sebaliknya Allah 
telah mengangkat orang-orang mulia yang tertentu dari kalangan mereka untuk 
memikul tanggungjawab memanggil semula dan membimbing manusia ke jalan 
kebenaran selagi mereka itu masih memenuhi ruang muka bumi ini. Mereka ini 
adalah orang-orang yang beriman kepada Allah dan hidup mereka merupakan 
hidup yang penuh ketaatan kepadaNya. Allah telah memuliakan mereka dengan 
wahyuNya dan memberikan mereka ilmu tentang Hakikat. Mereka ini dikenali 
sebagai Nabi-Nabi (Sallallahu 'alaihim Ajma'in) yang telah diberikan tugas 
menyampaikan Risalah kebenaran kepada manusia dan menyeru manusia 
supaya mengikuti jalan Allah Subhanahu Wata'ala. 


Nabi-Nabi ini dibangkitkan di segala zaman, di segala negeri dan di dalam semua 
bangsa. Bilangan mereka melebihi ribuan orang. Mereka semuanya membawa 
risalah yang sama, mengutarakan cara hidup yang sama (Din) - iaitu cara yang 
ditanzilkan kepada manusia sejak hari pertama kewujudan. Mereka semuanya 
mengikuti petunjuk (Hidayah) yang sama: petunjuk yang dikurniakan oleh Allah 
untuk manusia sejak hari pertama kehidupannya di atas muka bumi. Mereka 
semuanya berjuang untuk risalah yang sama; mereka menyeru manusia kepada 


Agama Islam, meminta mereka yang telah menerima petunjuk Allah supaya 
menjalani kehidupan mengikut peraturan-peraturan Allah dan berusaha 
membawa mereka di dalam satu jama'ah gerakan untuk menegakkan 
undang-undang Allah dan mengakhiri penyelewengan-penyelewengan dari 
jalan kebenaran. 


Setiap Nabi telah berusaha memenuhi tuntutan risalah ini dengan cara yang 
sebaik mungkin. Tetapi sebilangan manusia yang tidak kecil jumlahnya tidak 
sekali-kali menerima petunjuk mereka dan ramai dari mereka yang menerimanya 
pula, secara beransur-ansur sesat menyimpang selepas masa yang panjang 
berlaku. Mereka kehilangan petunjuk atau memutar-belitkannya dengan 
memasukkan perkara-perkara baru dan penyelewengan-penyelewengan. 


Akhirnya Allah membangkitkan Nabi Muhammad Sallallahu'alaihi Wasallam di 
tanah Arab dan mengamanahkan kepada Baginda untuk menyempurnakan 
Risalah yang pernah diperintahkan kepada Nabi-Nabi sebelumnya. Risalah Nabi 
Muhammad ini adalah untuk seluruh manusia. Baginda mengemukakan kembali 
ajaran-ajaran Islam dalam bentuknya yang asal dan sekali lagi memberikan 
"Pedoman Hidup" dari Allah yang mereka telah kehilangannya dalam bentuknya 
yang asal. 


Baginda telah mengumpulkan seluruh mereka yang telah menerima risalahnya 
ke dalam satu UMMAH yang bertanggungjawab membangunkan kembali 
kehidupan mereka sejajar dengan Islam dengan cara menyeru manusia kembali 
ke jalan kebenaran dan untuk menegakkan Kalimatullah sebagai kuasa tertinggi 
di atas muka bumi ini. "Pedoman Hidup" ini telah termaktub di dalam kitab suci 
Al Ouran yang merupakan satu-satunya peraturan hidup yang benar bagi umat 
manusia. 


II IMAN: WATAK DAN SIFATNYA 


Demikianlah beberapa kaedah dasar yang dimaksudkan perlu kita fahami dalam 
melihat kehendak Allah Subhanahu Wata'ala yang telah menyediakan kepada 
manusia pedoman-pedoman hidup manakala di sudut lain Allah telah 
menjelaskan tentang watak, kedudukan dan darjat manusia di dalam alam jagat 
yang luas ini. 


Sekarang marilah kita mengkaji dasar-dasar yang di atasnya Al Ouran 
menegakkan hubungan manusia dengan Allah Subhanahu Wata'ala dan konsepsi 
hidup yang dengan sendirinya lahir dari perhubungan tersebut. 


Al Ouran telah menjelaskan permasalahan di atas di beberapa tempat tetapi 
keseluruhan konsep hidup sebagai yang digambarkan telah tersimpul di dalam 


ayat berikut: 


PATANI aa neat La Tn AT ja 
Bag g Gs Wie by Ta Olas AT Jaa Toe 
So onde BI Ss oi Ayi 
O hhii Ipad a ew, AiG call 


Maksudnya: "Sesungguhnya Allah Subhanahu Wata'ala telah 
membeli diri orang-orang Mu'min, jiwa-jiwa mereka dan harta 
kekayaan mereka dengan menyediakan bagi mereka Al Jannah 
(syurga). Mereka berperang di jalan Allah, mereka membunuh 
(musuh-musuh Allah) dan mereka dibunuh (oleh musuh- musuh 
Allah). (Itu telah menjadi) janji yang benar dari Allah di dalam Taurat, 
Injil dan Al Quran. Dan siapakah yang lebih menepati janjinya (selain) 
daripada Allah? Maka bergembiralah dengan jual beli yang telah 


kamu lakukan itu, dan itulah kemenangan yang besar." (Surah 
Al-Taubah: ayat 111) 


Dalam ayat di atas hubungan yang wujud di antara manusia dengan Allah 
adalah atas landasan IMAN (perilaku yang penuh sedar meletakkan kepercayaan 
kepada Allah) telah dipanggil 'penjualan'. Ini bermakna bahawa beriman dengan 
Allah bukanlah satu konsep metafisik semata-mata; ia merupakan satu corak 
'perjanjian' dalam mana manusia menyerahkan seluruh kehidupan dan harta 
miliknya kepada Allah dengan mendapat tukaran syurga yang telah dijanjikan 
baginya di Akhirat nanti. Dapatlah dikatakan bahawa Allah memberi kehidupan 
dan harta milik orang-orang yang beriman serta berjanji dengan hanya balasan 
adalah Syurga bagi kehidupan sesudah mati. Konsep 'penjualan' ini mempunyai 
natijah yang amat penting dan dengan demikian kita mestilah terlebih dahulu 
memahami watak dan maknanya dengan sejelas-jelasnya. 


Kedudukan sebenar perkara ini ialah bahawa setiap benda di dalam dunia ini 
adalah milik Allah Subhanahu Wata'ala. Dialah Pemilik sebenar bagi segala 
benda. Dengan demikian kehidupan manusia dengan segala kekayaannya juga 
adalah milik Allah kerana Dialah yang mencipta mereka dan memberikan 
tanggungjawab kepada setiap insan menggunakan benda-benda itu (dengan cara 
yang hak). Melihat permasalahan dari sudut ini, sebarang persoalan mengenai 
jualan dan belian tidak timbul sama-sekali. Allah adalah pemilik sebenarnya. 
Oleh yang demikian tidak timbul persoalan Ia membeli sesuatu yang telah 


memang menjadi miliknya. Sebaliknya manusia bukanlah pemilik sebenar segala 
yang dimaksudkan dan dengan demikian manusia tidak mempunyai apa-apa 
hak untuk menjualnya. 


Namun demikian ada satu perkara yang Allah kurniakan kepada manusia, yang 
sekarang menjadi milik penuh untuk dirinya iaitu 'kebebasan ikhtiar'; kebebasan 
untuk mengikuti atau mengingkari jalan Allah. Oleh kerana manusia telah 
dikurniakan dengan kebebasan itu dia adalah bebas untuk mengakui atau tidak 
kebenaran sesuatu perkara. Sekalipun manusia mempunyai kebebasan kehendak 
dan kuasa memilih, ini tidaklah bermakna ia menjadi pemilik sebenar segala 
tenaga dan sumber yang dikuasainya, juga tidak bermakna ia boleh 
menggunakannya mengikuti kemahuan dirinya sendiri sama sepertimana 
pengakuan atau penolakan sesuatu kebenaran itu tidak akan memberi bekas 
kepada kebebasan itu, begitulah 'kebebasan' itu bererti ia bebas mengakui atau 
menolak kedaulatan Allah Subhanahu Wata'ala ke atas kehidupan dan harta 
bendanya. Sebaliknya dia meletakkan dirinya sendiri untuk bertindak secara 
mutlak. 


Jika ia mahu berbuat demikian ia boleh menganggap dirinya bebas dari sebarang 
ikatan peraturan dengan Allah dan boleh berfikir bahawa ia menikmati hak-hak 
dan kekuasaan secara mutlak ke atas semua perkara yang dimilikinya dan 
dengan semikian ia boleh menggunakan segala-galanya itu menurut 
kehendaknya sendiri tanpa terikat dengan mana-mana peraturan yang lebih 
tinggi darinya. Di sinilah sebenarnya timbul masalah 'jualan' tadi. Penjualan itu 
tidak bermakna bahawa Allah memberi sesuatu yang dimiliki oleh manusia. 
Inilah watak yang sebenarnya. 


Semua makhluk adalah kepunyaan Allah tetapi la telah mengurniakan 
barang-barang tertentu kepada manusia untuk digunakan sebagai satu amanah 
dariNya. Dan manusia telah diberikan kebebasan untuk menunaikan amanah 
Allah itu secara jujur atau kalau dia disukainya dia akan menyalahgunakan dan 
berbuat derhaka terhadap Allah. 


Allah telah menuntut agar manusia dengan rela (tanpa sebarang tekanan dan 
paksaan) sanggup segala barang-barang tadi sebagai milikNya dan wajib 
menggunakannya sebagai satu amanah dari Allah dan bukan mengganggapnya 
sebagai hak milik pensendirian yang boleh digunakan mengikut kehendak 
hatinya. Oleh yang demikian manusia yang secara sukarela menolak kebebasan 
itu malah menolak kekuasaan tertinggi dari Allah dan sebagai ganti 
pengakuannya terhadap kekuasaan Allah tentulah dapat dikatakan dia telah 
menjual autonominya (yang juga merupakan suatu kurniaan dari Allah dan 
bukanlah sesuatu yang manusia memperolehinya dari dirinya sendiri) kepada 
Allah, dan sebagai balasan yang telah Allah janjikan ia menerima balasan Syurga 


yang kekal abadi. 


Seseorang yang melakukan penjualan seperti itu adalah seorang Mu'min dan 
IMAN adalah gelaran yang diberikan oleh Islam kepada 'iqrar setia' ini, 
sementara sesiapa yang memilih untuk tidak memasuki 'iqrar setia' ini dan 
mengambil satu jalan yang berlawanan dengan Islam, maka ini bererti batallah 
perjanjiannya dengan Allah dan ia adalah KAFIR dan percubaannya 
mengkhianati atau meleburkan janjinya dengan Allah itu diistilah sebagai 
KUFUR. 


Itu adalah bentuk 'ikatan'. Sekarang marilah kita mengkaji secara ringkas 
berbagai-bagai aspek dan ketentuan-ketentuannya: 


1. Allah Subhanahu Wata'ala menguji kita dengan dugaan-dugaan yang hebat 
dalam dua perkara: 

a) Ia telah membiarkan manusia hidup bebas. Namun demikian setelah diberi 
kebebasan ia ingin melihat samada manusia itu menyedari kedudukannya atau 
tidak; samada ia masih jujur dan bersikap gagah dan memelihara kesetiaannya 
kepada Allah atau ia kehilangan pedoman dengan memberontak terhadap 
Penciptanya; atau ia bergelagat sebagai suatu jiwa yang mulia atau 
memijak-mijak nilai-nilai budisusila dan melakukan penipuan-penipuan 
sehingga Malaikat-Malaikat menangis kepiluan lantaran jelek dan ngeri budinya. 
b) Dia (Allah) ingin melihat sama ada manusia bersedia untuk yakin kepada 
Allah yang menawarkan kehidupan dan harta kekayaannya dengan 
balasan-balasan yang telah dijanjikan bagi kehidupan di Hari Akhirat dan Allah 
ingin melihat sama ada ia bersedia atau tidak untuk rela patuh menyerahkan 
kuasa autonomi dan segala kemanisan dan kelazatannya dengan merelakan 
dirinya menerima balasan janji sebagai bekal masa depannya. 


2. Ia adalah menjadi satu prinsip hukum Islam yang telah diterima bahawa 
IMAN merupakan kepahitan dan ketaatan kepada satu rangkai ajaran (doktrines) 
dan sesiapa saja yang berpegang kepada ajaran-ajaran tersebut mereka menjadi 
seorang yang Mu'min. Tidak ada siapa pun yang berhak mencela mereka sebagai 
orang yang tidak beriman atau pun mengeluarkan mereka dari ikatan kesatuan 
ummah, kecualilah kalau terdapat bukti-bukti yang jelas tentang kepalsuan dan 
pengingkaran iman mereka. Ini adalah aspek hukum kepada masalah tersebut. 
Tetapi pada pandangan Allah Subhanahu Wata'ala IMAN itu mempunyai nilai 
hanya apabila kemahuan dan pilihan manusia itu tunduk patuh sepenuhnya 
kepada perintahNya. Di sinilah terletaknya pemikiran dan tindakan di mana diri 
manusia patuh mentaati sepenuhnya kepada Allah dengan menafikan runtunan 
nafsu dan ketinggian dirinya. Ini adalah sesuatu yang datangnya dari sudut hati 
sanubari. Inilah satu sikap oleh orang yang waras dan punya persediaan dalam 
sesuatu tindakan tertentu. 


Jika seseorang itu mengungkapkan Kalimah Shahadatain membuat iqrar 
mentaati ajaran Allah, malah mengerjakan sembahyang dan melakukan lain-lain 
ibadat tetapi di dalam hatinya ia masih mempunyai rasa dialah yang berhak ke 
atas dirinya dan dialah juga yang menguasai dan menentukan kekuatan anggota 
tubuh badan dan daya pemikirannya; dan dengan akhlaq dan sumber 
kebendaannya dia menggunakan semua itu mengikut kehendaknya dan terus 
bersikap degil melayani pegangannya sebabnya banyak manusia sekalipun 
melihatnya sebagai Mu'min, Allah tetap tidak melihatnya sebagai Mu'min malah 
ia, tidaklah termasuk dalam tawaran penjualan yang disebut oleh Allah di dalam 
kitab Suci Al Quran kerana perilaku demikian tidak langsung mengandungi 
unsur-unsur IMAN. 


Kalau seorang manusia itu tidak menggunakan kuasa dan sumber-sumber 
mengikut jalan yang telah diperintahkan oleh Allah malah dia menggunakan 
dengan cara dan untuk tujuan yang terlarang, maka tindakan demikian jelas 
sekali ia tidak menjanjikan kehidupan dan hartanya kepada Allah atau kalau pun 
telah dijanjikannya, dia mengkhianati perjanjian tersebut dengan amalan-amalan 
atau perbuatan- perbuatannya sendiri. 


3. Watak Iman membuatkan cara hidup Islam berkerja dan sangat berbeza dari 
cara hidup yang bukan Islam. Seorang Muslim yang benar IMANnya kepada 
Allah, membentuk seluruh aspek hidupnya patuh mentaati kehendak Allah. 
Seluruh hidupnya adalah satu pengabdian dan kepatuhan dan dirinya tidak 
bertindak laku dengan cara yang angkuh atau mengikut jalan sendiri kecuali ia 
melakukannya dalam keadaan terlupa. Tetapi selepas kembali sedar ia segera 
bermohon keampunan kepada Allah dan bertaubat dari kesalahannya. 


Begitu juga sekumpulan manusia atau masyarakat yang dianggotai oleh orang 
yang benar-benar beriman tidak akan menyimpang dari undang-undang Tuhan 
mereka. Peraturan-peraturan politik, system undang- undang dan strategi 
antarabangsanya mestilah segala-galanya selaras dengan alasan-alasan pimpinan 
yang telah diwahyukan oleh Allah Subhanahu Wata'ala dan mestilah tidak 
sedikitpun berlawanan denganNya. Dan kalaulah terjadi kesalahan atau 
tertinggal mana bahagian ia mestilah dibetulkan segera bila disedari dan kembali 
kepada garis-garis yang telah ditentukan oleh Allah. Hanya golongan kafir sahaja 
yang merasa lepas bebas dari pimpinan Tuhan dan bertindak sesuka hati 
mengikut kemahuan. Barangsiapa bertindak atas dasar demikian, sekalipun 
mempunyai gelaran nama yang sama dengan seorang Islam (Muslim), ia adalah 
seorang yang mengikuti jejak Syaitan dan mengikuti jalan golongan-golongan 
orang yang KAFIR. 


4. Kehendak Tuhan, yang berkewajipan untuk diikuti oleh manusia, adalah 

satu-satunya yang Tuhan sendiri telah mewahyukan sebagai petunjuk kepada 
manusia. Kehendak Allah itu bukanlah hak manusia untuk menentukannya. 
Tuhan sendiri telah menyatakannya secara jelas dan tiada keraguan mengenainya. 
Oleh yang demikian kalaulah seorang atau sesuatu atau sesuatu masyarakat itu 
jujur, mulia dan tegas dalam perjanjian dengan Allah, ia berkewajiban 
membentuk seluruh segi kehidupannya menurut (peraturan- peraturan yang 
termaktub dalam) Kitab Allah dan Sunnah RasulNya Sallallahu 'Alaihi Wasallam 
dengan satu pandangan yang mudah akan dapat dilihat bahawa semua 
aspek-aspek dan ketentuan-ketentuan ini secara logiknya sudah terkandung di 
dalam penjualan itu dan adalah nyata sekali dari perbincangan di atas mengapa 
bayaran 'harga' itu ditangguh hingga kepada Hari selepas kematian (kehidupan 
di Alam Akhirat). 


Syurga bukanlah anugerah kerana pengakuan Iman semata-mata tetapi ia adalah 
satu anugerah sebagai balasan kepada perlaksanaan dari pengakuan iman yang 
telah diiqrarkan. Jika tidak perjanjian itu ditunai sepenuhnya dan tabiat 
hidupnya benar telah serasi dengan persyaratan 'janji' maka ia tidak berhak 
kepada balasan sedemikian. Oleh itu tindakan terakhir dari 'penjualan' itu dikira 
hanya pada waktu-waktu akhir kehidupan si penjual dan adalah sesuatu 
pembalasan diberikan untuknya di alam Akhirat. 


Satu lagi perkara penting akan timbul dari pengkajian Ayat (Al Qur'an) yang 
tersebut apabila ianya dibaca dengan merujuk perkara yang berhubungan. 
Dalam ayat-ayat lain yang mendahuluinya, rujukan telah dibuat kepada 
orang-orang yang mengaku diri mereka beriman dan berjanji untuk setia dalam 
mentaati Allah, tetapi apabila tiba ujian-ujian daripada Allah terbuktilah 
kepalsuan pengakuan mereka. Sebahagian dari mereka cuai dengan panggilan 
waktu malah ada yang mengkhianati perjuangan Islam. Manakala sebahagian 
yang lain pula bersikap munafiq dan enggan untuk mengorbankan kesenangan 
dan kemewahan hidup mereka demi perjuangan di jalan Allah. 


Selepas menjelaskan tentang hal-hal orang seperti ini dan mengecam sifat yang 
tidak ikhlas dan pura-pura itu Al Quran telah menjelaskan bahawa IMAN adalah 
satu 'perjanjian' - yakni satu bentuk janji dari manusia kepada Allah. Ianya 
bukanlah semata-mata pengakuan percaya kepada Allah. Ianya adalah satu 
pengakuan bahawa hanya Allah sahaja Tuhan kita, Dialah yang menjadi 
Pemerintah Tertinggi, Penguasa dan seluruh benda yang ada pada manusia 
termasuk kehidupannya adalah milik Allah dan dengan demikian manusia 
berkewajipan mengguna benda-benda tersebut mengikut ketetapan dari Allah. 
Jika seseorang Muslim mengambil sesuatu peraturan lain yang bertentangan 
dengan Islam, dia sudah tidak lagi berlaku jujur dehgan iqrar keimanannya. 
Orang-orang yang benar IMANnya ialah orang-orang yang menjual seluruh 
hidupnya dan apa saja yang dimilikinya kepada Allah dan orang-orang yang 

mengikuti segala perintah Allah dalam semua bidang kegiatan. Mereka 
mempertaruhkan segala-segala yang ada dalam menegakkan perintah- perintah 
Allah dan tidak sedikitpun menyimpang, dari jalan dan ketaatan kepada Allah 
Rabul 'Alamin. Itulah sahaja orang-orang yang benar-benar beriman. 


III MANHAJ HIDUP 


Perbahasan di atas memperlihatkan dengan jelas bahawa Islam memulakan 
manhajNya dengan meletakkan garis-garis panduan yang tersusun rapi dan di 
atasnyalah hubungan manusia dengan Pemiliknya diwujudkan; seluruh 
kehidupan diri perseorangan dan masyarakat merupakan pelaksana dalam 
membina dan memperkukuhkan hubungan ini. IMAN merupakan titik-tolak 
kepada Agama (Ad Din) kita, terangkan di dalam penerimaan hubungan ini oleh 
akal dan kehendak manusia dan Islam adalah sebenar-benar kepatuhan dan 
pengabdian, (yaitu) satu-satunya cara penyerahan kepada Allah Subhanahu 
Wata'ala bagi seluruh aspek kehidupan dan tabiat. 


Sekarang kita telah berada di atas kedudukan yang dapat meninjau pandangan 
dan manhaj hidup yang dituntut Islam. Manhaj hidup ini - peraturan-peraturan 
dalam tindak-tanduk - dikenali sebagai SYARI'AT. Sumber-sumber Syari'at pula 
ialah Al Quran Al Karim dan Sunnah Rasulullah Sallallahu 'alaihi Wasallam. 


Kitab Allah yang terakhir dan RasulNya yang penyudah sedang tegak berdiri 
sebagai khazanah kepada kebenaran itu dan kedua-duanya mengundang 
manusia seluruhnya agar menerima kebenaran. Allah Yang Maha Berkuasa telah 
menganugerahkan manusia dengan IKHTIAR atau kebebasan melaksanakan 
kehendaknya dalam bidang akhlaq dan dalam hubungan IKHTIAR inilah yang 
dikaitkan dengan maksud menerima kebenaran (yakni manusia bebas memilih 
kebenaran atau kekafiran kerana kedua-dua mempunyai perbezaan yang jelas). 
Dengan demikian penerimaan (kebenaran) adalah atas dasar rela menerima dan 
bukan paksaan. 


Sesiapa saja yang bersetuju menerima (dengan ikhlas hati) Konsep Hakikat yang 
dibawa oleh Rasulullah dan termaktub dalam Kitab Suci Al Quran itu sebagai 
benar, maka wajar baginya untuk mara ke hadapan dan menundukkan kehendak 
dirinya kepada kehendak dan tuntutan Allah. Penyerahan tunduk patuh inilah 
yang dinamakan ISLAM, pancaran dan pembuktian dari IMAN dalam 
kehidupan 'amaliyyah dan barang siapa yang berbuat demikian - yakni sesiapa 
yang mengikhlaskan dirinya menerima Allah sebagai Pemerintah Tertinggi dan 
tunduk patuh kepada kehendakNya yang mulia (kerana manusia wajib 
memuliakan kehendak dan peraturan Allah) serta berusaha menyusun atur ke- 
hidupan mereka selaras dengan tuntutan-tuntutan Allah Subhanahu Wata'ala 
dan itulah golongan yang digelar Muslim dan Muslimin. 

Semua mereka yang tunduk patuh kepada kehendak Allah dengan cara demikian 
(secara tidak langsung) menwujudkan satu masyarakat (yang mempunyai 
keseragaman dalam asas-asas bertindak) dan dengan cara inilah 'Masyarakat 
Islam' terbentuk. Demikianlah caranya satu masyarakat yang tegak atas dasar 
'AQIDAH - satu masyarakat yang wujudnya berbeza sekali dari masyarakat yang 
diasaskan atas dasar keta'suban bangsa, warna kulit atau sempadan kenegerian. 
Masyarakat Islam adalah wujud hasil dari kebebasan memilik dan kemampuan 
penglibatan anggota-anggotanya: Inilah hasil (Ikatan setia yang terjadi antara 
manusia dengan Penciptanya Yang Maha Agung. Sesiapa saja yang memasuki 
'Perikatan Setia' ini telah mengambil tanggungjawab mengakui Allah 
'Azzawajalla sebagai Pemerintah Tertinggi mereka, pimpinanNya sebagai 
pemimpin yang paling tinggi bagi mereka dan ajaran-ajaranNya sebagai 
hukum-hukum yang mutlak untuk mereka. Mereka juga telah mengambil tang- 
gungjawab untuk menerima tanpa sebarang soal dan syak meragui tentang 
pembahagian baik atau buruk, benar atau salah, dibenarkan (diharuskan) atau 
diharamkan, yang telah ditetapkan olehNya. 


Dengan kata-kata yang ringkas dapatlah dikatakan 'Masyarakat Islam' adalah 
masyarakat yang bersetuju secara sukarela untuk membataskan 
kehendak-kehendak mereka sebagai yang telah ditetapkan oleh Allah, Tuhan 
Yang Pengetahuan meliputi segala sesuatu. Atau dengan lain perkataan, Iradah 
Allah merupakan sumber perundangan yang utama dan bukan manusia itu 
sendiri dalam sebuah 'Masyarakat Muslim'. 


Apabila masyarakat tersebut muncul menjadi kenyataan, Al Quran dan 
Rasulullah telah menetapkan bagi masyarakat ini satu peraturan hidup yang 
dinamakan 'Syari'at' dan masyarakat ini dituntut patuh kepadaNya kerana 
sebelumnya mereka telah terlibat dalam perikatan setia dengan Allah. Oleh yang 
demikian tidaklah dapat dibayangkan bagaimana sesuatu masyarakat Muslim 
yang telah memakai gelaran nama yang mulia itu boleh dengan bebas menerima 
dan menyesuaikan satu sistem hidup yang lain bagi menggantikan Syari'at yang 
telah dikhaskan untuk mereka. Jika terjadi demikian, 'janji setia' mereka dengan 
sendirinya (ipso facto) terurai atau terbatal dan seluruh masyarakat tidak lagi 
bersifat Islam (La Islamiyyah). 


Namun demikian kita mestilah dengan jelas membezakan antara dosa-dosa dan 
pelanggaran yang dilakukan oleh individu dengan perlanggaran-perlanggaran 
dan penderhakaan yang menyanggah syariah. Yang pertama tidaklah membawa 
maksud pembatalan 'ikatan setia' tetapi yang kedua sudah pasti tidak lari dari 
maksud yang satu itu (iaitu terbatallah 'ikatan setia' itu). Satu perkara yang mesti 
difahami dengan jelas di sini ialah jika masyarakat Islam secara sedar 
memutuskan untuk menolak Syari'at dan membuat perlembagaan dan 

undang-undangnya sendiri atau meminjamnya dari sumber-sumber yang lain 
dengan menolak sama sekali Syari'at, masyarakat itu telah merobohkan ikatan 
setia mereka dengan Allah dan telah melepaskan hak mereka untuk digelar 
sebagai Islamiyyah atau bersifat Islam. 


IV TUJUAN-TUJUAN DAN SIFAT-SIFAT MANHAJ HIDUP ISLAM 


Sekarang kita pergi ke perbincangan seterusnya untuk memahami Manhaj hidup 
sebagaimana yang telah dituntut oleh Syari'at. Untuk memahaminya terlebih 
dahulu kita perlu memahami dengan jelas terhadap tujuan-tujuan dan 
dasar-dasar Syari'at. 


Tujuan utama Syari'at ialah untuk membentuk kehidupan manusia atas dasar 
Ma'rufat (nilai-nilai kebajikan dan kemuliaan) dan menghindari dari yang 
mungkar (perkara-perkara yang mendatangkan dosa dan kerosakan). Istilah 
Ma'rufat di dalamnya terangkum segala maksud nilai-nilai kebajikan, kemuliaan 
dan taraf yang tinggi yang merupakan nilai-nilai yang diakui baik dan mulia oleh 
manusia. Sebaliknya, kalimat Munkarat merangkumi segala maksud dosa dan 
kejahatan yang senantiasa dikutuk dan dibenci oleh manusia sebagai kejahatan. 
Ringkasnya Ma'rufat adalah nilai-nilai atau perkara-perkara yang serasi dengan 
tabi'ie dan keperluan manusia keseluruhannya manakala Munkarat adalah 
hal-hal yang berlawanan. Syari'at telah memberikan satu gambaran yang terang 
dan jelas tentang Ma'rufat dan Munkarat dan telah menetapkannya sebagai nilai 
susila yang wajib dipatuhi oleh individu mahupun masyarakat. 


Namun demikian Syari'at tidak pula membataskan peranannya sekadar untuk 
menyediakan kita senarai kebajikan-kebajikan dan kejahatan-kejahatan sahaja; ia 
meletakkan (garis-garis dasar) bagi seluruh skema kehidupan manusia demikian 
rupa sehingga kebajikan-kebajikan dapat berkembang dengan sihat dan 
kejahatan-kejahatan tidak ada kesempatan untuk mencemari dan memusnahkan 
kehidupan manusia. 


Untuk mencapai tujuan ini, Syari'at telah memasukkan ke dalam Manhajnya 
semua faktor-faktor yang menggalakkan pertumbuhan perkara-perkara yang 
baik dan mengajukan pula langkah-langkah yang perlu diambil untuk 
menghadapi dan membolosi rintangan-rintangan yang boleh menghalang 
pertumbuhan dan pembangunan. Proses ini menimbulkan satu lagi siri Ma'rufat 
yang mengandungi sebab-sebab dan cara-cara menumbuhkan dan memupuk 
kebaikan dan satu lagi siri Ma'rufat yang mengandungi perintah-perintah 
larangan dalam hubungannya dengan perkara tertentu yang bertindak sebagai 
pelindung dan rintangan- rintangan bagi kebajikan itu. Begitu juga terdapat satu 
senarai Munkarat yang memungkinkan tercetus dan berkembangnya kejahatan. 

Syari'at membentuk masyarakat Islam dengan satu cara yang dapat membawa 
pertumbuhan yang lancar bagi kebajikan, kebaikan dan kebenaran dalam setiap 
lapangan kegiatan manusia dan memberikan kebebasan penuh kepada kekuatan 
kebajikan untuk bergerak dari segenap sudut. Di waktu yang sama ia merubah 
dan menjungkir semua bentuk rintangan yang menghalang jalan menuju 
kebajikan itu. Bersama-sama dengan ini, ia berusaha untuk menghapus kejahatan 
-kejahatan dari hidup masyarakatnya dengan cara melarang kejahatan- kejahatan; 
membuang sebab-sebab yang menimbulkannya; menutup lubang-lubang yang 
menjadi saluran penularan masuk ancaman dan mengambil tindakan 
mengancam supaya terhindar kejahatan yang tidak diingini. 


MA'RUFAT 
Syari'at membahagikan Ma'rufat kepada tiga bahagian; 


1. Fardhu'ain wajib (perkara-perkara yang diperintahkan kita melakukannya, jika 
dilaksanakan mendapat pahala dan berdosa jika ditinggalkan - penterjemah). 

2. Sunat dan Matlub (perbuatan atau 'amalan yang digalakkan kita 
melakukannya dengan diberi pahala bila dilaksanakan dan tidak berdosa jika 
ditinggalkan - penterjemah). 

3. Mubah (perkara yang tidak diberi pahala bila dikerjakan dan tiada berdosa jika 
ditinggalkan - penterjemah). 


Ma'rufat yang pertama (Fardu), adalah wajib dilaksanakan oleh sesuatu 
masyarakat Islam dan Syari'at telah memberikan arahan-arahan dan peraturan 
yang sangat jelas. Bagi Ma'rufat yang kedua pula (Sunat) Syar'at menganjurkan 
dan inginkan agar masyarakat umat Muslimin mengambil tahu dan 
melaksanakannya. Beberapa bahagian daripadanya secara jelas dituntut kita 
melaksanakannya manakala sebahagian yang lain adalah dianjurkan secara 
isyarat dan kesimpulan dari Hadith-Hadith Rasulullah SaLlaLlahu 'alaihi 
Wasallam sendiri. 


Selain dari yang disebutkan terdapat peraturan-peraturan yang khusus dibuat 
untuk pertumbuhan dan penggalakkan kepada beberapa amalan dalam 
kehidupan yang telah ditetapkan oleh Syari'at. Yang lain-lainnya memang telah 
dianjurkan oleh Syari'at dengan menyerahkan kepada masyarakat atau 
anggota-anggotanya yang berilmu dan berwibawa untuk menjaga 
perkembangan atau peningkatannya. 


Sekarang sampailah kita kepada Ma'rufat dalam kategori Mubah. Secara tegas 
dapatlah dikatakan bahawa menurut Syari'ah setiap sesuatu yang tidak 
dinyatakan laranganNya adalah dibolehkan (Mubah). Adalah tidak perlu satu 
pernyataan keizinan wujud untuknya atau dengan tegas ia harus diserahkan 

kepada pilihan kita. Lantaran itu Ma'rufat yang Mubah ini sangatlah luas, 
keluasannya menggenapi berbagai perkara terkecuali perkara-perkara yang 
khusus telah dilarang oleh Syari'at. Semua perkara (kecuali yang termasuk dalam 
kategori yang lain) adalah Mubah bagi umat Islam. Dan inilah sesungguhnya 
suasana dan lapangan di mana kita berikan kebebasan dan mengatur kehidupan 
dengan peraturan-peraturan untuk menyesuaikan keperluan masa dan keadaan 
agar senantiasa bersesuaian dengan roh Syari'at Islamlyyah. 


MUNKARAT 


Munkarat (yakni perkara-perkara yang terlarang dalam Islam) telah dibahagikan 
kepada dua bahagian. 


1. Haram (perkara-perkara yang telah dilarang atau diharamkan secara mutlak 
dan tidak boleh dipersoalkan lagi). 

2. Makruh (perkara-perkara yang tidak digalakkan kita melakukannya. Jika 
dilakukan tidak berdosa tetapi apabila ia ditinggalkan diberi pahala). 


Secara tegas dan jelas Islam telah mewajibkan ke atas penganut-penganutNya 
supaya meninggalkan sama sekali perkara-perkara yang telah dinyatakan 
larangannya (Haram). Begitu juga dalam perkara Ma'rufat, Syari'at menyatakan 
Islam tidak gemar yang demikian, dinyatakannya perkara yang tidak digalakkan 
itu secara terang-terangan atau dengan cara isyarat terhadap darjat perkara itu 
tidak disukai. Sebagai misal, terdapat beberapa perkara Mal rufat yang 
bersempadan dengan haram sedangkan yang lainnya berdekatan dengan 
perkara-perkara yang Mubah (atau dibolehkan). Yang sudah pasti jumlah 
perkara yang Makruh itu amatlah besar dan terletak antara dua kenyataan yang 
sangat nyata (perbezaannya) yakni perbuatan-perbuatan yang sama sekali 
dilarang (Haram) dan perbuatan-perbuatan yang dibolehkan (Mubah). 

Selain dari itu terdapat dalam beberapa peraturan tertentu yang dinyatakan oleh 
Syari'at untuk tujuan menghalang perkara-perkara Ma'rufat manakala untuk 
yang lain-lainnya. Pengaturan-pengaturannya diserahkan kepada masyarakat 
atau orang perseorangan menentukannya. 


BEBERAPA SIFAT IDEOLOGI ISLAM 


Demikianlah Syari'at telah menetapkan arahan-arahan sebagai peraturan untuk 
mengatur kehidupan individu mahu pun masyarakat. Arahan-arahan ini 
merangkumi berbagai-bagai perkara sebagai 'Ibadat khususiyyat, perwatakan 
diri, akhlaq, kebiasaan, hubungan kekeluargaan, kebajikan sosial dan ekonomi, 
pentadbiran, hak-hak dan tanggungjawab warganegara, sistem keadilan, 
undang-undang perang dan damai dan hubungan antarabangsa. Ringkasnya 
dapatlah disimpulkan bahawa peraturan-peraturan itu merangkumi seluruh 


16 


aspek pergerakan hidup insan. 


Petunjuk-petunjuk ini menjelaskan apa yang baik dan apa yang buruk; apa yang 
menguntungkan dan bermanfa'at apa yang salah dan yang membinasakan; 
apalah nilai-nilai kebaikan yang harus kita tanam dan kita galakkan, apakah pula 
kejahatan-kejahatan yang harus kita perangi dan menyekatnya; apa bidang yang 
diri perseorangan dan masyarakat boleh turut memberi sumbangan secara 
sukarela, apa batas-batasnya dan akhir sekali apa pula cara-cara dalam usaha 
menegakkan satu sistem masyarakat yang dinamik dan apa pula cara-gaya yang 
harus kita elak. Syari'at sesungguhnya adalah satu peraturan hidup yang 
sempurna dan merangkumi seluruh aspek kehidupan - tidak ada yang berlebihan 
dan tidak ada yang berkurangan. 


Satu lagi ciri Syari'at yang menonjol ialah ianya adalah satu keseluruhan organik. 
Seluruh program hidup yang digariskan oleh Islam adalah dijiwai oleh semangat 
yang sama dan kerananya sebarang pembahagian atau permisahan dari program 
itu akan mencacatkan semangat mahupun susunan masyarakat Islam. Dalam hal 
ini ia bolehlah dibandingkan dengan tubuh badan manusia yang merupakan satu 
system organik. Sebelah kaki yang diceraikan dari badan manusia tidak boleh 
dipanggil satu per lapan atau satu per enam manusia, sebab selepas terpisah dari 
badan, kaki tidak lagi dapat menjalankan tugasnya untuk manusia. Malah untuk 
ditempatkan di badan haiwan lain sekalipun jangan diharap ia dapat berperanan. 
Begitu juga kita tidak dapat menetapkan satu pendapat yang jelas terhadap 
penggunaan, kemahiran dan kecantikan tangan, mata dan hidung manusia 
secara berasingan, tanpa menilai kedudukan dan tugasnya bersama badan 
manusia yang hidup. 


Perkara yang sama dapat dikaitkan dengan program hidup telah dikemukakan 
oleh Syari'at Islam mengemukakan keseluruhan program hidup dan tidak 
sebarang bahagian terpisah dari induknya. Oleh itu amatlah tidak wajar satu-satu 
bahagian atau bahagian-bahagian dari Syari'at itu dipandang secara terpisah- 
pisah antara satu sama lain tanpa melihat keseluruhan sistem yang dikemukakan. 
Begitu juga tidak akan ada apa-apa faedah sekiranya diterima satu bahagian 
tertentu dan Syari'at dan dicantumkan pula dengan 'isme atau faham yang lain. 


Syari'at akan hanya dapat berperanan dengan lancar dan dapat menunjukkan 


keberkesanannya jika seluruh sistem hidup diamalkan menurut ketentuan yang 
telah ditetapkan dan bukan sebaliknya. 

KEDUA: SISTEM AKHLAQ! 


Perasaan akhlag adalah perasaan semulajadi yang mana Allah menciptakan 
manusia bersama dengannya. Kerana itu manusia terdorong untuk menggemari 
setengah-setengah sifat kemanusiaan dan membenci setengah-setengah sifat 
yang lain. Perasaan ini, meskipun berbeza-beza dan berlebih kurang kadarnya di 
antara berbagai-bagai individu manusia, namun perasaan bersama (common 
sense) - tanpa memandang kepada individu secara perseorangan masih terus 
menghukum setengah-setengah sifat tingkah laku sebagai sifat-sifat yang baik, 
dan setengah-setengah sifat yang lain pula sebagai sifat-sifat yang buruk. 
Kebenaran, amanah, keadilan dan kesetiaan dengan janji umpamanya, adalah 
sifat-sifat yang digolongkan oleh manusia ke dalam sifat-sifat tingkah laku yang 
layak dipuji dan disanjung dalam setiap peringkat zaman. Tetapi tidak pernah 
datang kepada manusia satu waktu di mana dia memandang baik kepada 
pembohongan, kezaliman, penipuan dan pengkhianatan. Begitu juga tentang 
tolong-menolong, berkasih sayang, bermurah hati, berlapang dada dan bertolak 
ansur, semuanya diberi penghargaan serta dijunjung tinggi oleh manusia di 
segenap waktu dan zaman. Sebaliknya sifat-sifat keakuan, degil, kikir dan 
berpandangan sempit itu tidak pemah dianggap oleh manusia sebagai sifat-sifat 
yang patut diberi penghormatan dan penghargaan. Manusia juga masih terus 
memulia dan memandang tinggi kepada sifat-sifat sabar, cermat, tabah, lemah 
lembut, keberanian dan ketinggian cita-cita. Tetapi dia menghina dan 
memandang rendah kepada sifat-sifat gopoh, terburu-buru, tidak tetap pendirian, 
dayus dan lemah cita-cita. Manusia masih lagi menganggap sifat-sifat menahan 
diri, menjaga maruah, berkelakuan baik dan suka bermesra dengan orang lain itu 
di antara perangai-perangai yang indah. Tetapi sifat-sifat suka mengikut 
kehendak nafsu, tidak pemalu, kurang sopan dan berkelakuan tidak senonoh itu, 
tidak mempunyai tempatnya di dalam lingkungan perangai-perangai yang 
dimuliakan oleh manusia. Seterusnya manusia masih lagi memuliakan sifat-sifat 
menjalankan tugas dengan sempurna, menunai janji, cergas dalam bekerja dan 
menyedari tanggungjawab. Tetapi dia tidak bersimpati kepada orang-orang yang 
meringankan tugas, tidak menunai janji, pemalas dan tidak serius bekerja dan 
tidak mempedulikan tanggungjawab yang terletak di atasnya. 


Semua itu adalah merupakan sifat-sifat peribadi dan perseorangan sahaja. Ada 
pun hal-hal kemasyarakatan, baik dan buruknya, juga sifat-sifat masyarakat yang 
terpuji dan terkeji, maka segala-galanya dipandang oleh manusia dengan 
pandangan yang sama dan ditimbangkan dengan neraca yang satu. Tidak pernah 
diketahui masyarakat manusia yang patut disanjung dan dihormati, kecuali 
masyarakat yang mempunyai pentadbiran yang baik dan sistem yang sempurna, 


l Terjemahan suatu syarahan yang telah disampaikan oleh Pengarang melalui radio Pakistan, Lahore, pada 6hb. Januari, 
1948M. Untuk lobih detail sila lihat bukunya: The Ethical Viewpoint of Islam, oleh Abul A'la Al-Mawdudiyy, Islamic 
Publication Ltd., Lahore, I 965M — Penterjemah. 

masyarakat yang diratai oleh gotong-royong, saling memikul tanggungjawab, 
kasih mengasihi, nasihat menasihati, keadilan sosial dan persamaan di antara 
sekelian manusia. Sebaliknya manusia tidak memandang dengan kagum dan 
hormat kepada masyarakat yang diselubungi oleh gejala-gejala perpecahan, 
kacau bilau dan porak peranda; masyarakat yang dikelilingi di segenap 
penjurunya oleh dendam kesumat, hasad dengki, kezaliman, perbalahan dan 
persaingan di antara sesama para individunya. 


Begitulah juga halnya dengan perangai-perangai serta tabiat-tabiat manusia, 
baiknya dan buruknya, masih tetap seperti zaman-zaman yang telah lalu. 
Perbuatan-perbuatan mencuri, berzina, membunuh, menipu, menerima rasuah, 
mencarut, mencerca, megumpat, mendengki, membuat tuduhan-tuduhan palsu 
dan melakukan perkara-perkara yang merosakkan di bumi ini, tidak pernah 
dipandang orang dengan pandangan yang memuja dan memuji. Tetapi membuat 
baik kepada ibu bapa, berbakti kepada adik beradik, menghormati jiran tetangga, 
membantu kawan rakan dalam perkara-perkara baik, memberi perhatian kepada 
anak-anak yatim serta fakir miskin, menziarahi orang sakit, menolong orang 
malang dan susah, semua itu dipuji dan disanjungi oleh manusia sepanjang- 
panjang masa. Begitu juga orang tidak pernah menghormati dan memuliakan 
pengkhianatan, sikap bermuka-muka, berpura-pura, terlalu meminta-minta dan 
sikap gelojoh. Tetapi mereka menghormati dan memandang tinggi kepada sopan 
santun, cakap yang manis, gerak geri yang lemah lembut, suka memberi nasihat 
dan punya amanah. 


Pendeknya, manusia tidak memandang baik dan tidak menghormati kecuali 
orang-orang yang bercakap benar, yang boleh diharap dan dipercayai dalam 
segala hal. Orang-orang yang serupa sahaja lahirnya dengan batinnya, yang sama 
sahaja perbuatan-perbuatannya dengan kata-katanya, orang-orang yang 
memadai dengan hak serta habuannya, orang-orang yang berlumba menunaikan 
hak-hak dan tanggungjawab- tanggungjawab mereka kepada orang lain, 
orang-orang yang hidup dengan penghidupan yang aman damai, yang tidak 
mengganggu orang lain, orang-orang yang tidak diharapkan daripada mereka 
selain daripada kebaikan dua kebijaksanaan. 


Dari yang demikian itu, ternyatalah bahawa prinsip-prinsip akhlaq itu adalah 
merupakan hakikat-hakikat yang tetap dan bercorak internasional, yang mana 
masih dikenali oleh manusia. Kebaikan dan kejahatan tidaklah tersembunyi 
sehingga seseorang perlu mencarinya bila mana dia mahu mengetahui serta 
menelitinya. Tetapi kedua-duanya adalah di antara perkara-perkara yang telah 
diketahui oleh Bani Adam sejak pertama kali lagi. Allah telah menganugerah- 
kannya rasa dengan kedua-duanya dan telah perbekalkannya dengan tabiat 
semulajadi atas perasaan tersebut. Oleh itu kita lihat Al-Quran menamakan 
kebaikan itu dengan 'al-ma'ruf (yang termaklum) dan menamakan kejahatan 

dengan 'al-mungkar' (yang dibantahi). Apa yang dimaksudkan oleh Al-Qur'an 
ialah, bahawa al-ma'ruf itu ialah yang diketahui oleh manusia dan yang digemari 
serta disukainya, dan bahawa al-mungkar itu ialah yang dibantahi, dicemuh dan 
dipandang jijik oleh manusia. Di dalam pengertian beginilah Al-Quran 
mengatakan; 


Mn a ces a 
ois Laga Gaal 


Maksudnya: "Maka diilhamkan akan (diri) yang jahatnya dan yang 
taqwanya". (Surah As Syams, ayat 8) 


Barangkali para pembaca tertanya-tanya dalam hal ini: Jika kebaikan dan 
kejahatan tingkah laku itu sudah termaklum dan diketahui orang, dan jika para 
penghuni dunia ini sudah bersatu pendapat tentang kebaikan setengah-setengah 
sifat dan keburukan setengah-setengahnya yang lain, maka apakah gunanya 
berbagai-bagai sistem akhlaq itu diwujudkan di dunia ini? Apakah bukti yang 
menjadi sandaran kita bila kita katakan, bahawa Islam mempunyai satu sistem 
akhlaq yang tersendiri? Kemudian, apakah perwatakan- perwatakan dan 
keistimewaan-keistimewaan yang membezakan sistem akhlaq Islam daripada 
sistem-sistem akhlaq lain yang telah dan masih mendapat keutamaan serta 
sanjungan di dalam sejarah perkembangan akhlaq? 


Jika kita bentangkan berbagai-bagai sistem akhlaq di dunia dengan tujuan untuk 
mengkaji masalah ini, akan ternyatalah kepada kita sejak mula-mula lagi, bahawa 
sistem-sistem itu berbeza di antara satu sama lain dalam soal memasukkan 
bermacam-macam sifat tingkah laku ke dalam sistem masing-masing. Perbezaan 
terdapat juga di antara sistem-sistem itu dalam soal menentukan batas dan 
tempat penggunaan sifat-sifat tingkah laku itu serta cara mempersesuaikan di 
antara sesamanya. Kemudian jika kita memandang dengan dalam dan teliti 
kepada sistem-sistem itu, akan ketaralah bagi kita sebab perbezaan ini, iaitu, 
bahawa sistem-sistem tersebut berselisih antara satu sama lain dalam 
menetapkan norma kebaikan dan kejahatan pada tingkah laku manusia, juga 
dalam menentukan saluran pengetahuan yang dapat diperbezakan dengannya di 
antara baik dan jahat. Sistem-sistem itu tidak juga mencapai persetujuan dalam 
menentukan kekuatan penggerak (sanction) yang bekerja di belakang undang- 
undang itu sehingga ianya punya kuasa di dalam diri orang. Lebih jauh lagi 
sistem-sistem itu tidak sepakat dalam menentukan perasaan yang membawa 
orang mematuhi dan mengawasi undang-undang. Kemudian jika kita berfikir 
mencari sebab-sebab perselisihan ini, akan lahirlah kepada kita hakikat yang jelas, 
bahawa yang menceraikan segala jalan sistem-sistem akhlaq ini seluruhnya dan 
yang menjauhkan antara setengahnya dengan setengah, ialah kerana sistem- 
sistem ini berselisih dalam menggambarkan tentang apakah dia alam buana ini, 
di manakah posisi akhlaq di dalam undang-undang alam yang luas ini, dan 

apakah matlamat hidup manusia di dalam alam. 


Perselisihan inilah yang mempengaruhi sistem-sistem tersebut, dan daripada- 
nyalah timbul perselisihan- perselisihan yang pokok sehingga tentang haqikat, 
tabiat dan kedudukan sistem-sistem itu. Bahawa persoalan-persoalan yang di 
atasnya tegak asas penghidupan manusia dan persoalan-persoalan yang 
menentukan aliran-aliran manusia di dalam penghidupan dunia ini ialah: 
Adakah di sana Tuhan untuk alam ini atau tidak? Jika ada, maka adakah Dia 
Tuhan yang satu (Esa) atau ada bersama-samanya tuhan-tuhan lain? Dan mana 
satu di antara tuhan-tuhan itu yang kita percaya? Apakah sifat-sifat yang ada 
padanya? Bagaimana hubungan kita dengannya? Apakah dia sudi membimbing 
kita ke arah kebenaran dan memberi hidayat kepada kita atau tidak? Apakah kita 
bertanggungjawab di hadapannya? Apakah yang diperhitungkan kepada kita 
untuknya? Kemudian apakah matlamat hidup kita dan kesudahannya yang 
harus kita letakkan di hadapan mata dan yang harus kita bekerja mengikut 
kehendak-kehendaknya dalam penghidupan di dunia ini? 


Ini semuanya merupakan persoalan-persoalan pokok dan penting, yang mana di 
atas jawapannyalah terhentinya kelahiran sistem hidup manusia. Oleh itu sistem 
akhlaq tidak lahir melainkan mengikut apa yang sesuai dengan haqikat jawapan 
ini. Di dalam ceramah yang singkat ini tidaklah dapat saya bercakap panjang 
lebar tentang berbagai-bagai sistem hidup yang ada di dunia ini dan mencerita- 
kan kepada anda apa yang telah dipilih oleh tiap-tiap sistem itu untuk memberi 
jawapan terhadap persoalan yang pokok ini, juga apakah kesan-kesan dan gejala- 
gejala yang dilahirkan oleh jawapan-jawapan itu terhadap bentuk persoalan ini 
dan penentuan jalannya. Saya hanya bermaksud hendak bercakap tentang Islam 
sahaja di antara sistem-sistem itu dan akan memberikan jawapan-jawapan yang 
saya pilih untuk persoalan-persoalan tadi di samping menjelaskan sistem akhlaq 
yang khusus iaitu sistem akhlaq yang tegak di atas asas jawapan-jawapan ini 
serta menunaikan kehendak-kehendaknya. 


Buat menjawab kepada persoalan-persoalan ini, Islam mengatakan: Bahawa 
untuk alam ini ada satu Tuhan, dan tidak ada Tuhan selain Allah. Dialah yang 
menciptakan mayapada ini dan mengadakan segala sesuatu di dalamnya. Dia 
sahaja yang bertindak dalam hal-hal alam ini, tidak disertai oleh sesiapa pun. Dia 
punya perintah dan larangannya. Dialah Tuhan segala langit dan bumi dan 
Tuhan apa yang ada di dalam langit dan bumi itu. Sistem alam yang kita lihat 
berjalan dengan teratur dan tetapnya ini tidak berjalan melainkan kerana tunduk 
kepada perintah dan kehendakNya. Dia adalah Tuhan Yang Bijaksana, yang 
Maha Berkuasa, mengetahui yang ghaib dan yang ternyata, tidak terlindung 
daripadaNya sebesar zarah pun baik di langit mahu pun di bumi. Dia adalah 
'al-malik' (raja) yang quddus, perintahNya berlaku di dalam alam ini dengan 
kadar yang tertentu. Tidak pernah Dia penat dan lemah. Manusia adalah hamba 

kepada Allah mengikut kejadian serta tabiat semulajadinya, Tugas manusia di 
dunia ialah menyembah Allah dan mematuhi segala titah perintahNya. Hidup- 
nya tidak bererti jika tidak diserahkan sepenuhnya untuk beribadat kepada Allah 
dengan ikhlasnya. Bukanlah tugas manusia menentukan sendiri satu methode 
tertentu bagi ibadatnya, tetapi ianya ditentukan oleh Allah yang menciptanya 
dan yang menjadikannya sebagai salah seorang dari hamba-hambanya. Allah 
Subhanahu Wata'ala telah mengutuskan untuknya para Rasul dan diturunkan 
pula bersama-sama mereka kitab-kitab untuk memberi hidayat serta 
membimbing mereka ke jalan kebaikan dan kebahagiaan. Oleh yang demikian, 
manusia tidak harus mengambil sistem hidupnya kecuali daripada pelita yang 
terang benderang ini. Selain dari itu, manusia adalah bertanggungjawab di 
hadapan Tuhannya terhadap apa yang telah diusaha dan diperolehinya di dalam 
penghidupan dunia dan dia akan diadili di hadapan Allah, bukan di dunia ini, 
tetapi di akhirat kelak. Penghidupan di dunia ini hanyalah merupakan dugaan 
Tuhan terhadapnya. Manusia tidak harus meletakkan di hadapan matanya satu 
matlamat yang dicari dan yang dicitakannya di dalam hidup ini melainkan 
supaya dia tergolong di dalam golongan orang-orang yang berjaya di sisi 
Tuhannya di dalam alam akhirat nanti. Manusia menempuh dugaan ini dengan 
segala tenaga yang ada padanya; kerana ini adalah dugaan terhadap segala daya 
dan bakatnya serta ujian segala segi penghidupannya. Dia akan diujikan dalam 
segala apa yang diusaha dan dikerjakannya di dalam penghidupan dunia ini 
dengan ujian yang bersih; tidak dinodai barang sedikit pun oleh kekotoran dunia 
ini. 


Lebih jauh lagi, ujian ini dijalankan sendiri oleh Tuhan yang mengetahui 
segala-segalanya; Tuhan yang tidak terhenti ilmu dan ma'rifatnya - waktu mana 
Dia merakamkan segala kerja dan gerak-geri manusia pada juzu'- juzu' alam ini 
yang terdiri daripada tanah, air, angin, ruangan-ruangan angkasa, di dalam hati 
manusia, fikirannya, tangan dan kakinya. Malah ilmu pengetahuannya meliputi 
segala bisikan dan kemahuan yang terlintas di jiwa manusia, tidak ada sesuatu 
pun yang terlindung daripadanya. 


Inilah dia jawapan Islam tentang persoalan-persoalan hidup yang asasi, dan 
inilah Islami terhadap alam serta posisi manusia di dalamnya. Dia menentukan 
satu tujuan hakiki lagi luhur yang harus menjadi matlamat utama dari segala 
usaha dan kerja manusia di dalam penghidupan dunia ini, iaitu 'menuntut wajah 
Tuhan dan mencari keredhanNya'. Beginilah criterion (ukuran) yang diukurkan 
dengannya setiap kerja manusia di dalam sistem akhlag Islam dan dihukum 
sama ada baik atau jahat. Selain dari itu, penentuan matlamat hidup ini 
membekalkan akhlag manusia dengan satu pusat di mana seluruh penghidupan 
manusia berkisar di sekitarnya. Penghidupan itu tidak lagi akan menjadi seperti 
kapal di tengah-tengah lautan yang dipukul badai serta diumbang-ambingkan 
oleh gelombang ke kanan dan ke kiri. Penentuan ini juga meletakkan di hadapan 

manusia satu tujuan hakiki yang membolehkannya selepas itu menentukan 
batas-batas, kedudukan-kedudukan serta gambaran-gambaran praktikal yang 
padan untuk tiap-tiap satu dari segala sifat tingkah laku di dalam penghidupan 
ini. Oleh kerana ini juga manusia boleh mencapai nilai-nilai akhlaq (ethical values) 
yang tersendiri, yang sampai sekarang masih berdiri dengan teguh di tempatnya, 
tanpa berkesan dengan perubahan-perubahan suasana dan keadaan. Lebih jauh 
dari itu - bila mana menuntut wajah Tuhan dan mencari keredhaanNya itu - 
menentukan satu matlamat yang dicari oleh manusia dan satu tujuan bagi segala 
usaha dan kerjanya, akhlag manusia pun mendapat satu tujuan yang tinggi yang 
membolehkannya mendaki ketinggian tingkah-laku setinggi-tingginya, tidak 
dinodai buat selama-lamanya oleh daki-daki perhambaan diri kepada segala 
tujuan dan kehendak nafsu dalam segala peringkat perjalanannya. 


Seperti mana Islam memberi ni'mat kepada kita - kerana penggambarannya 
terhadap alam dan manusia dengan kriteria ini - dia juga membekalkan kita 
dalam waktu yang sama dengan satu saluran yang abadi untuk mengetahui baik 
buruknya tingkah laku. Islam tidak sahaja membataskan pengetahuan kita 
dengan akhlag itu dalam lingkungan akal, kemahuan, percubaan atau ilmu-ilmu 
kita terhadap akhlag boleh berubah dengan berubahnya saluran-saluran yang 
empat ini dan tidak tetap buat selama-lamanya. Tetapi Islam mengurniakan 
kepada kita satu rujukan (reference) tetap yang membekalkan kita dengan 
ajaran-ajaran pribudi dalam segala keadaan dan zaman. Rujukan itu ialah kitab 
Allah (Al-Ouran) dan Sunnah RasulNya Sallallahu 'alaihi Wasallam. 
Ajaran-ajaran ini membimbing kita kepada jalan yang lurus dan menyuluh 
langkah kita yang betul dalam segala soal hidup, dari masalah-masalah 
rumahtangga yang sekecil-kecilnya membawa kepada masalah-masalah serta 
problem-problem politik internasional yang besar-besar. Kita dapati di dalam 
ajaran-ajaran ini ruangan yang luas, cukup untuk menjadi prinsip-prinsip akhlag 
dalam segala soal hidup. Kita tidak berkehendakkan lagi selepasnya kepada satu 
saluran pengetahuan yang lain dalam segenap peringkat penghidupan. 


Kemudian di dalam penggambaran Islam terhadap alam dan manusia ini, kita 
dapati ada kekuatan pengontrol yang harus menjadi sandaran kepada 
undang-undang akhlag. Kekuatan itu ialah takut kepada Tuhan menyedari 
tanggungjawab di hari akhirat serta takutkan akibat buruk di masa depan yang 
abadi. Tidak syak lagi, bahawa Islam mahu menyediakan susunan masyarakat 
dan fikiran orang ramai (public opinion) yang boleh membawa dan memaksa 
orang dari segenap peringkat supaya mengikut serta terus menjaga prinsip- 
prinsip akhlag. Begitu juga Islam mahu mendirikan satu sistem politik yang 
mana melalui kuasanya. dapat dilaksanakan undang-undang akhlag ini di 
kalangan orang ramai dengan paksa, walaupun pada hakikatnya Islam tidak 
bergantung kepada kuasa pengontrol yang luar ini seperti pergantungannya 
kepada pengontrol dari dalam jiwa yang dipenuhi dengan keimanan dengan 

Allah dan hari kemudian. Dari sana Islam hendak - sebelum dia memerintahkan 
manusia supaya mengikat diri masing-masing dengan hukum-hukum akhlaq - 
menakutkan manusia dan mengajarnya: 


"Bahawa hal dirimu adalah terdedah kepada Allah yang Maha Melihat, yang 
Maha Mengetahui, yang tidak terlindung daripadaNya sebesar zarah pun, baik 
di bumi mahu pun di langit. Dia melihat mu di mana sahaja kau berada dan 
sebagaimana sekali pun keadaanmu. Engkau boleh bersembunyi daripada 
penglihatan orang, tetapi engkau tidak dapat menyembunyikan diri daripadanya. 
Engkau boleh ditipu seluruh manusia, tetapi tidak boleh menipuNya. Engkau 
boleh melemahkan setiap orang di bumi ini, tetapi engkau tidak terdaya 
melemahkan Tuhan yang menciptakan langit dan bumi. Dunia memandang 
kepada segala perbuatan dan perangaimu yang ternyata kepada mereka, tetapi 
Tuhan mengetahui yang ghaib dan yang nyata. Dia tahu segala rahsia jiwa dan 
bisikan hati. Walau apa pun kerja yang engkau lakukan di dalam hidup yang 
fanak ini, engkau tidak dapat mengelakkan diri dari menghirup bijana kematian 
dan kembali kepada pengadilan yang tidak akan berguna padanya segala 
pembelaan peguam, rasuah, saksi bohong, songlap dan tipu helah. Hari ini 
Tuhan mu akan menimbang segala pekerjaanmu dengan adil dan memberi 
ganjaran yang padan kepada hamba-hambaNya". 


Islam menetapkan keimanan ini - keimanan dengan Allah dan hari kemudian - di 
dalam hati manusia, seolah-olah dengan itu dia meletakkan di dalam perasaan- 
nya seorang pengawas dari mata-mata akhlaq yang menggesanya bekerja dan 
yang menyuruh dia mematuhi segala titah perintah Allah, tidak kira sama ada 
terdapat mata-mata, mahkamah dan penjara di luar yang memaksanya berubat 
demikian atau tidak. Pengawas dalam dan pengontrol jiwa inilah pada hakikat- 
nya yang menolong undang-undang akhlaq Islam dan yang menjadikannya 
terlaksana di kalangan orang ramai, sungguhpun di samping itu sokongan 
daripada pihak pemerintah dan fikiran umum menyenangkan lagi perlaksanaan 
undang-undang ini. Hal ini tentunya lebih wajar dan lebih bijaksana. Tetapi pada 
hakikatnya, keimanan ini sahaja pun sudah memadai untuk menjamin hidayat 
dan umat Muslimin kepada jalan yang betul jika kemanisan keimanan itu telah 
meresapi hati mereka dan jika aqidah ini sudah melekat dengan sebatinya di 
dalam jiwa mereka. 


Lebih jauh lagi, penggambaran Islam terhadap alam dan manusia ini, menyedia- 
kan faktor-faktor yang menggalak dan memberansangkan seseorang supaya 
bekerja mengikut apa yang dikehendaki oleh undang-undang akhlaq. Cukup 
untuk mendorong seseorang untuk mematuhi kehendak-kehendak Allah dan 
menjunjung titah perintahNya, bahawa dia menerima Allah sebagai Tuhannya, 
bakti kepada Allah sebagai cara hidupnya dan keredaan Allah sebagai matlamat 
hidupnya. Faktor lain yang kuat juga di samping faktor ini ialah keimanan 

dengan hari kemudian serta kepercayaan bahawa orang yang mematuhi Allah 
dan menurut segala titah perintahNya akan mendapat kebahagiaan di alam 
akhirat yang kekal selama-lamanya. Dia akan mendapat kehidupan yang baik, 
masa depan yang gemilang dan keni'matan yang abadi, sekali pun di dalam 
dunia yang fana ini dia menanggung bermacam-macam kesakitan, kepedihan, 
penderitaan dan kesengsaraan. Sedang orang yang menghabiskan usianya di 
dalam dunia ini dengan mendurhakai Allah dan membelakangkan segala 
perintahNya, nasibnya di akhirat pasti akan menemui ganjaran yang keras serta 
siksa yang tidak akan habis-habis, sekalipun di dunia dia mengecap (beranika 
kenikmatan dan kemewahan dari keenakan hidup). Harapan dan ketakutan ini, 
jika terhimpun pada seorang manusia dan tertanam di dalam lubuk hatinya, 
seolah-olahnya satu faktor yang kuat tumbuh di dasar nuraninya yang 
menggalakkannya membuat kebaikan serta berpegang dengan kebenaran dalam 
waktu-waktu dan keadaan-keadaan yang barangkali ternyata kepadanya bahawa 
berpegang dengan kebenaran boleh memberi kerugian tertentu terhadap 
kepentingannya di dalam hidup ini. Begitu juga faktor kejiwaan ini boleh 
menjaganya daripada kecenderungan-kecenderungan jahat dan juga menjauhkan 
-nya daripada perkara-perkara curang dan jahat dalam keadaan- keadaan yang 
ternyata kepadanya bahawa kejahatan merupakan kelazatan untuk nafsu dan 
keuntungan di dalam penghidupan dunia ini.Apa yang jelas dari huraian ini 
ialah, bahawa Islam mempunyai penggambaraan yang tersendiri terhadap alam 
ini seperti mana ianya juga mempunyai criterion tersendiri terhadap kejahatan 
dan kebaikan. Islam juga mempunyai rujukan bagi ilmu akhlak berserta satu 
kekuatan penggerak dan faktor pendorong kerja yang khusus. Di dalam masalah 
ini, Islam memilih satu jalan yang lain daripada jalan-jalan yang dipilih oleh 
segala sistem akhlaq di dunia ini. Dengan pertolongan faktor-faktor ini sendiri, 
lahirlah bahan-bahan budi pekerti yang terma'lum itu mengikut kadar-kadar 
yang tertentu dan dilaksanakan di dalam segenap bahagian dan lapangan hidup. 
Lantaran itu, berhaklah kita mengatakan, bahawa Islam mempunyai satu sistem 
akhlaq yang sempurna dan sesuai buat selama-lamanya dengan tabiat dan 
ajaran-ajarannya. 


Sistem akhlaq Islam ini mempunyai perwatakan-perwatakan dan keistimewaan- 
keistimewaannya yang tidak boleh diketepikan pada tempat ini. Apa yang akan 
saya sebutkan sekarang hanyalah tiga perwatakan yang jelas sahaja, iaitu 
perwatakan-perwatakan yang merupakan teras dan intinya, malah perwatakan- 
perwatakan ini sebenarnya, adalah di antara perkara-perkara yang utama 
(priorities) dalam masalah sistem akhlaq: 


Pertama: Bahawa Islam menjadikan 'menuntut wajah Tuhan dan mencari 
keredhaanNya' itu sebagai matlamat yang dicarikan di dalam penghidupan 
manusia, dan dengan itu dia mengadakan satu criterion akhlaq yang tinggi. 
Tidak ada sesuatu yang dapat menyekatnya daripada mempertinggikan akhlaq. 

Oleh yang demikian, dia telah memberikan ketetapan serta keutuhan kepada 
akhlaq manusia yang mana membolehkannya maju dan berkembang, dan tidak 
akan mungkin lagi bertukar rupa dan berubah warnanya dari satu ketika kepada 
ketika yang lain. Begitu juga ketakutan kepada Allah menyediakan untuk akhlaq 
satu kekuatan penggerak yang menggalakkan orang mengawasi serta 
memerhatikan segala kehendak- kehendaknya tanpa dimasuk campur oleh 
mana-mana faktor luar. Ini juga menimbulkan di dalam perasaan manusia dan 
membentuk - kerana keimanannya dengan Allah dan hari kemudian - satu 
kekuatan yang menakutkan seseorang dan yang menggalakkannya beramai 
dengan sendirinya mengikut undang-undang akhlaq. 


Kedua: Bahawa dengan galakan dan dorongan mutlak ini, Islam tidaklah 
mengada dan merekakan akhlaq dan tatasusila baharu yang tidak pernah 
dibiasakan oleh manusia sebelumnya, tidak juga Islam menurunkan 
setengah-setengah akhlaq manusia yang sudah dikenali orang dan mengangkat 
setengah-setengah yang lain. Dia tidak memakai akhlaq melainkan apa yang 
sudah terma'lum di sisi sekelian manusia. Akhlaq yang sudah termaklum itu 
tidak disingkirkan, baik kecil atau besarnya, tetapi diambil dan didapatkannya, 
kemudian diletakkan tiap-tiap satunya ditempatnya yang sebenar di dalam 
penghidupan manusia. Perlaksanaannya diperluaskan secara leluasa ke atas 
manusia, sehingga tidak ada lagi cabang-cabang dan segi-segi hidup yang masih 
tersisa - seperti kerja-kerja perseorangan, urusan-urusan rumahtangga, 
pergaulan-pergaulan sosial, hal-hal politik dan ekonomi, jual beli di pasar, 
urusan-urusan di sekolah, di mahkamah, di balai polis, di kem-kem tentera, di 
medan perang, di persidangan damai dan urusan-urusan lain seterusnya dari 
segi-segi penghidupan manusia yang lain - tidak ada lagi yang masih tersisa 
melainkan kita lihat kesan-kesan akhlaq yang sepenuhnya tertanam di dasar 
segi-segi tersebut. Islam menjadikan akhlaq menguasai dan mengawasi dalam 
segala segi penghidupan. Apa yang dikehendaki oleh Islam dengan yang 
demikian itu ialah merebutkan teraju urusan-urusan hidup dari kehendak nafsu 
syahwat, dari tujuan-tujuan serta kepentingan- kepentingan diri sendiri dan 
meletakkannya di tangan akhlaq yang bersih dan tingkah laku yang baik. 


Ketiga: Keistimewaan yang ketiga bagi sistem akhlaq Islam ialah, bahawa dia 
meminta dan menuntut manusia agar mendirikan satu sistem hidup yang mana 
tiang-tiangnya tegak di atas kerja-kerja yang baik, tidak dikotori oleh sebarang 
kemungkaran. Dia menyeru manusia seluruhnya supaya melakukan kerja-kerja 
kebajikan dan menyibarkan usaha-usaha baik yang dipandang oleh manusia 
setiap zaman dan tempat dengan pandangan memuji dan memuja. Sebaliknya 
hendaklah menolak dan menghapuskan segala kemungkaran yang sentiasa 
dipandang oleh manusia dengan pandangan keji dan menghina. Orang yang 
menyahuti akhlaq ini dan mengalu-alukan seruannya, mereka digolongkan oleh 
Islam ke dalam golongannya, dan dari merekalah dijadikan umat Islam. Tidak 

ada tujuan Islam yang lain dengan menjadikan mereka itu sebagai satu umat, 
melainkan ialah kerana mahu mengembelingkan segala usaha dan kerja sosial 
mereka ke arah mendirikan kebajikan serta mengukuh dan menyebarkannya, 
juga membendung dan menghapuskan kemungkaran, membungkaskan akar 
umbinya. Jika sekiranya umat ini kembali mengerjakan kemungkaran dan 
melakukan kejahatan, jika dia mula menurut perjalanan orang-orang yang 
menentang kerja-kerja kebajikan dan berusaha memadamkan sinarnya, tidak 
tahulah apa yang akan terjadi ke atas dunia dan umat ini. Tidak ada daya dan 
kekuatan melainkan dengan Allah sahaja. 

KETIGA: SISTEM POLITIK 


Tawhid, risalat (keRasulan) dan khilafat, adalah tiga tonggak yang didirikan di 
atasnya binaan sistem politik Islam. Tidaklah mudah untuk kita mengetahui 
secara lengkap sistem-sistem politik Islam dengan segala cabang dan seginya itu, 
melainkan bila mana kita memahami terlebih dahulu prinsip-prinsip tauhid, 
risalat, dan khilafat itu dengan fahaman yang sempurna. Sebelum itu eloklah 
rasanya saya huraikan terlebih dahulu prinsip-prinsip ini satu persatu dengan 
ringkasnya. 


Tawhid: Ma'na tawhid ialah, bahawa Allah Taala itu pencipta alam ini berserta 
manusia yang ada di dalamnya. Dia adalah Tuhan kamu dan Pemilik kamu. 
Tidak ada pemerintahan, kuasa (authority), suruhan dan larangan melainkan 
untukNya sahaja. Dialah yang layak menerima perhambaan diri dan taat setia 
kita, tidak diperkongsikan oleh sesiapa pun. Kemudian, jiwa yang kerananya kita 
hidup dan beroleh kekuatan serta bakat yang dapat kita gunakan untuk apa yang 
kita mahu, juga segala hak yang dapat kita gunakan di dalam alam ini, dan alam 
ini yang dapat kita jalankan tindak-tanduk di dalamnya, itu semua bukan kita 
yang mencipta dan mengadakannya sendiri, pun kita tidak tahu yang ianya akan 
didatangkan untuk kita. Tetapi Allah? Subhanahu Wata'ala telah memuliakan 
kita dengan semua itu tanpa disyarikati oleh sesiapa. Kita tidak dapat, sedikit 
atau banyak, menentukan kesudahan perjalanan hidup kita, atau menetapkan 
batas-batas dan tingkatan-tingkatan tertentu untuk segala tenaga serta hak kita 
sebagaimana yang kita mahu dan yang kita inginkan. Begitu juga seseorang tidak 
mungkin - tidak kira siapa orangnya - masuk campur dalam soal-soal ini, tetapi 
segala-galanya itu terpulang kepada Allah Taala sendiri. Dialah sahaja yang 
menjadikan kita dan yang mengurniakan kepada kita segala hak-hak dan 
kelengkapan ini dan yang membolehkan kita bertindak atas kebanyakan apa 
yang telah diciptakannya di dalam dunia ini. 


Inilah hakikat tawhid. Ianya menafikan - seperti mana yang kita lihat itu - fikiran 
kedaulatan manusia, dan mahu membasmikannya sama sekali; sama ada 
kedaulatan itu untuk orang perseorangan, untuk satu-satu lapisan, satu-satu 
bangsa atau untuk seluruh manusia di atas muka bumi ini. Tetapi kedaulatan itu 
hanyalah layak untuk Allah sahaja. Tidak ada pemerintah melainkan Allah, tidak 
ada pemerintahan melainkan pemerintahanNya, dan tidak ada undang-undang 
melainkan undang-undangNya. 


Risalat: Ada pun risalat (keRasulan), ialah saluran yang melaluinya undang- 
undang Ilahi sampai kepada kita. Dengan perantaraannya kita menerima dua 
perkara: Kitab Allah yang mana di dalamnya Allah menerangkan undang- 

28 


undangNya. Keduanya ialah penghuraian dan penafsiran terhadap kitab ini yang 
diperkuatkan oleh Rasul dengan perkataan dan perbuatan beliau selaku wakil 
dari pihak Allah dan khal'ifat-nya (penggantinya) di dunia ini. 


Di dalam kitabNya (Al-Qur'an), Allah telah menerangkan asas-asas dan prinsip- 
prinsip yang di atasnya sistem hidup manusia harus tegak. Ada pun apa yang 
kita kehendaki selepas itu dari penghuraian dan penerangan terhadap asas-asas 
dan prinsip-prinsip itu, telah diterang dan ditunjukkan oleh Rasul Sallallahu 
'Alaihi Wasallam di dalam hidup beliau dengan mengasaskan satu sistem untuk 
penghidupan manusia dan penyusunannya mengikut apa yang dikehendaki oleh 
kitab Allah, sehingga ianya menjadi tauladan yang baik untuk orang yang datang 
selepasnya. Himpunan antara kedua-dua sumber inilah yang dinamakan di 
dalam istilah Islam dengan 'Syari'at. Syari'at ini adalah merupakan 
perlembangaan asasi yang dibangunkan di atasnya kerajaan Islam. 


Khilafat: Di dalam bahasa 'Arab, khilafat itu bererti 'wakilan'. Posisi manusia di 
dalam alam ini, dari sudut kacamata Islam, ialah sebagai khilafat untuk Allah. 
Ertinya dia mewakili Allah di dalam kerajaanNya. Oleh itu dia tidak boleh 
bertindak di dalam kerajaan ini melainkan mengikut hak perwakilan dan hak 
menjalankan tindakan yang diberikan Allah kepadanya. Tidakkah anda lihat, jika 
anda wakilkan kepada seseorang mengenai sesuatu urusan harta punya anda 
dan anda jadikannya sebagai wakil anda di dalam urusan itu, anda meyakinkan 
diri dengan empat perkara: Pertama, andalah tuan ampunya harta itu dan 
pemiliknya yang hakiki, bukan orang yang anda wakilkan itu. Kedua, hendaklah 
orang ini bertindak terhadap harta punya anda itu mengikut seperti mana yang 
anda suruh dan tunjukkannya. Ketiga, tidak harus baginya membelakangkan 
suruhan suruhan anda dan melampaui batas-batas yang anda gariskan untuk diri 
dan kerjanya. Dan keempat, dia berkewajipan antara lain membelanjakan harta 
itu sebagaimana yang anda kehendaki dia membelanjakannya, bukan 
sebagaimana yang dikehendaki oleh dirinya sendiri. 


Keempat-empat perkara ini telah tergabung dengan sebatinya di dalam 
penggambaran terhadap wakilan, sehingga ianya terkhayal kepada seseorang 
dengan hanya semata-mata disebut dan diucapkan perkataan 'wakilan' itu. 
Sekiranya anda melihat seorang wakil yang tidak memenuhi syarat-syarat yang 
empat ini dan tidak menunaikan tanggungjawabnya mengikut implikasi- 
implikasinya, maka anda akan mengatakan, bahawa dia sudah melampaui 
batas-batas wakilan dan mencabul piagam yang dikandungi oleh wakilan. Maka 
demikianlah kita lihat perkara-perkara yang empat ini juga tersimpan di dalam 
gambaran perkataan 'Khilafat'. Hanya pengertian beginilah sahaja yang 
dikehendaki oleh Islam dengan khalifat bila dia mengatakan, bahawa manusia 
adalah khilafat (wakil) Allah di bumi ini. Kerajaan yang tegak mengikut teori 
politik ini tidak lain melainkan khilafah manusia di bawah authoriti Tuhan. 

Matlamatnya yang dituju ialah melaksanakan kehendak dan kemahuan Tuhan 
yang Maha Tinggi dengan jalan mengikut hidayatNya tanpa melampaui 
batas-batas yang telah digariskannya untuk khilafat ini serta kerja-kerjanya. 


Apa yang munasabah disebutkan di sini ialah, bahawa Islam tidak menggantung- 
kan urusan khilafat ini kepada orang atau keluarga atau lapisan manusia yang 
tertentu, tetapi dia menyerahkannya kepada seluruh anggota masyarakat yang 
percaya dengan prinsip-prinsip asasi dari tawhid dan risalat di samping 
mempunyai kecekapan dan persediaan itu melaksanakan segala apa yang 
dikandungi dan yang kehendaki oleh perkataan 'khilafat' itu. Jika ada didapati 
dunia ini sebuah masyarakat yang memakai sifat-sifat ini, tidak syak lagi bahawa 
ianya layak dengan khilafat ini. Di sinilah tempatnya di mana fikrah pemerintah- 
an cara republik di dalam Islam mulai tumbuh. Tiap-tiap seorang dari anggota- 
anggota masyarakat Islam mempunyai, habuannya dari khilafat tersebut dan 
berhak meni'mat, hak-hak ini laksana gigi sikat. Seseorang tidak boleh 
mengharamkan hak-hak ini terhadap sesiapa yang dia mahu di kalangan para 
individu masyarakat. Ternyata sekali bahawa tiap-tiap kerajaan yang bersedia 
untuk menggerakkan perjalanan khilafat ini dan mengendalikan pentadbirannya 
tidak tersusun dan terbentuk melainkan dengan pendapat serta sokongan orang 
ramai yang memberikan kepada kerajaan sebahagian dari hak-hak mereka iaitu 
hak khilafat. Oleh itu, kerajaan tidak boleh terbentuk melainkan dengan 
pendapat-pendapat mereka, dan tidak boleh melaksanakan kerjanya melainkan 
dengan sokongan serta persetujuan mereka. Barangsiapa yang disukai dan diberi 
kepercayaan oleh mereka, dialah mewakili mereka dalam menjalankan 
tanggungjawab-tanggungjawab khilafat. Dan barangsiapa yang tidak 
dipercayakan lagi oleh anggota-anggota masyarakat, maka dia tidak boleh 
berbuat apa-apa selain dari meletakkan jawatan yang penting ini. 


Oleh itu, "Republik Islam", adalah sebuah republik yang paling sempurna 
sehingga tidak ada tujuan lain di belakanganya. Tetapi yang membezakan 
"Republik Islam" dari pada republik Barat yang terkenal itu dan yang meratai 
dunia hari ini, ialah bahawa teori politik Barat mengatakan tentang kedaulatan 
(sovereignty) republik, sedang Islam mengatakan tentang khilafat orang ramai. 
Untuk menjelaskan ini, kita katakan, bahawa hak-hak pemerintahan dan 
hukuman di dalam republik Barat adalah dimonopolikan oleh orang ramai. 
Merekalah yang memegang terajunya, mereka menggubal undang-undang dan 
legislasi serta melaksanakannya di bumi ini sebagaimana yang mereka kehendaki. 
Apa yang menjadi tujuan kerajaan mereka ialah menarik hati penghuni-penghuni 
negara seluruhnya, memenangi sokongan mereka dan menunaikan kehendak- 
kehendak mereka. Tetapi di dalam Islam, sebaliknya pemerintahan dan 
hukuman adalah untuk Allah sahaja. Dialah yang berhak mengadakan undang- 
undang dan legislasi untuk hamba-hambaNya tanpa disyarikat dan disaingi oleh 
sesiapa. Ada pun orang ramai, maka posisi mereka di dalam Islam tidak ubah 

seperti posisi para khalifat yang terpaksa - kerana tabiat jawatan mereka sendiri - 
menurut kesan-kesan syari'at Ilahi yang telah dibawa oleh Rasul dari sisi Tuhan 
mereka, tidak boleh mereka menyimpang daripadanya walau sebesar urat 
rambut sekali pun. Tujuan orang-orang yang membentuk dan menyusunnya 
tidak lain melainkan menuntut wajah Allah Subhanahu Wata'ala dan 
melaksanakan perintahNya di bumi ini. Pendek kata, bahawa republik Barat 
menempatkan dirinya pada jawatan ketuhanan dengan sombong dan angkuhnya 
dibumi Allah tanpa sebarang hak, dan dia menggunakan segala kekuatan serta 
pengaruhnya mengikut apa yang dikehendakinya sendiri dan yang dikehendaki 
oleh anggota- anggotanya. Tetapi "Republik Islam" merupakan pengabdian diri 
secara sosial kepada Allah Taala, terikat dengan tali-tali syari'atNya. Segala 
kekuatan dan pengaruhnya digunakan hanya dalam batas-batas yang ditetapkan 
oleh Allah untuk melakukan kerja-kerja mengikut hidayat Tuhan. 


Sekarang saya mahu membentangkan kepada anda dengan ringkasnya, 
gambaran yang jelas bagi kerajaan yang terbina di atas prinsip-prinsip tawhid, 
risalat dan khilafa't itu. 


MATLAMAT KERAJAAN/PEMERINTAHAN ISLAM 


Matlamat kerajaan ini - seperti mana yang telah dinyatakan oleh Allah di 
beberapa tempat di dalam Kitab SuciNya yang mulia - ialah melaksanakan kerja- 
kerja kebajikan dan terpuji, iaitu kerja-kerja yang dikehendaki oleh Allah agar 
penghidupan manusia dihiasi dengannya dan agar dapat disibarkan kebaikan- 
kebaikannya serta diusahakan sedaya upaya untuk mempertinggi mutunya dan 
menyibarkan faedahnya. Seterusnya kerajaan ini bertujuan membungkas dan 
menyingkirkan dari bumi ini segala kejahatan dan kemungkaran yang dimurka- 
kan oleh Allah dan membersihkan bumi ini dari segala noda dan kekotoran. 
Islam datang ke dunia ini bukan hanya untuk mendirikan kerjaan dengan erti 
menjalankan urusan-urusannya dan mengendalikan pentadbiran-pentadbiran- 
nya sahaja, tidak juga dia datang kerana memberi perhatian kepada kepentingan- 
kepentingan satu bangsa yang tertentu sahaja, menghabiskan segala usaha dan 
kepintarannya untuk mencapai segala kehendak-kehendak sosial bangsa itu 
sahaja. Tidak sama sekali. Kedudukan perkaranya bukan demikian. Tetapi yang 
sebenarnya, Islam meletakkan di hadapan kerajaan yang didirikan mengikut 
lunas-lunas dan prinsip-prinsipnya itu, satu matlamat yang lebih jauh tinggi dan 
luhurnya daripada itu. Untuk mencapai matlamat ini, Islam haruslah mengguna- 
kan segala saluran dan kekuatan yang ada padanya. Ini ialah supaya dapat 
dilahirkan apa yang dikehendaki oleh Allah agar diperhiaskan dengannya 
penghidupan hamba-hambanya di muka bumi ini, dan supaya penghidupan itu 
tercorak dengan warna-warna keindahan, kebaikan, kebijaksanaan, kejayaan dan 
kebahagiaan, juga membasmikan apa yang diramal akan menimbulkan 
kehancuran di bumi ini, yang boleh mendapatkan berbagai-bagai kejahatan, 

kekucar-kaciran serta keinginan berbuat sesuka hati. Begitu juga Islam 
membentangkan kepada kita gambaran yang jelas bagi kejahatan dan kebaikan 
sehingga dapat kita lihat di dalam cerminnya segala kepentingan yang digemari 
serta segala kekejian dan kemungkaran yang dibenci. Jadi, kerajaan Islam itu 
dapat mengaturkan projek-projek "islah"nya, di segenap waktu dan keadaan bila 
mana dia meletakkan di hadapan matanya gambaran kejahatan dan kebaikan 
yang jelas ini. 


Apa yang diminta dan dituntut benar-benar oleh Islam agar dipegang oleh para 
penganutnya, ialah supaya jangan mereka mengenepikan prinsip-prinsip akhlaq 
dalam segala urusan mereka. Begitulah dia menentukan plan yang tetap dan 
terjamin buat kerjaannya supaya polisi tidak dijalankan melainkan di atas 
kebenaran mutlak, keadilan yang terang serta amanah yang, suci bersih. Dia tidak 
rela bila-bila masa pun kerajaannya berlindung kepada tipu-helah, pembohongan 
dan pencerobohan ke atas orang untuk mendapatkan segala kepentingan tanah 
air, kerajaan atau kebangsaan. Dia mengutamakan kebenaran, amanah dan 
keadilan daripada tujuan-tujuan, kemahuan-kemahuan dan matlamat-matlamat 
diri sendiri dalam segala hubungan dan pertalian di antara pemerintah dan 
rakyat di dalam sebuah negara dan di antara satu bangsa dengan bangsa-bangsa 
lain di luar negara itu. Oleh itu, Islam telah mempertanggungjawabkan ke atas 
kerajaan Islam dan para pentadbirnya - seperti mana dia mempertanggung- 
jawabkan kepada insan Muslim juga - supaya menunaikan janji jika kamu berjanji, 
perbetulkan sukatan dan timbangan, jangan dirugikan harta-punya orang, jangan 
kamu lakukan kecuali apa yang kamu kata dan jangan kamu kata kecuali apa 
yang kamu lakukan, jangan kamu lupa hak-hak orang lain yang wajib ke atas 
kamu, dan jangan kamu lupa pula kewajipan-kewajipan mereka terhadap kamu. 
Jangan pula kamu jadikan kuasa dan kekuatan kamu sebagai saluran untuk 
melakukan kezaliman, kekejaman dan bermaharajalela, tetapi jadikanlah ianya 
sebagai wasilah untuk menegakkan kebenaran serta keadilan. Ketahuilah 
bahawa kebenaran itu adalah kebenaran juga dalam segala keadaan. Justeru 
bersegeralah kamu menunainya. Bahawasa kuasa itu adalah satu amanah 
daripada Allah, janganlah kamu mengunakannya kecuali jika kamu 
berkeyakinan bahawa kamu akan diadili tentangnya di hadapan Tuhan kamu 
dengan sepenuhnya. 


Selain dari itu, kerajaan Islam meskipun wujud di tempat dan kawasan yang 
tertentu di bumi ini, namun dia tidak membataskan hak-hak kemanusiaan dan 
hak-hak civil dengan sempadan-sempadan geografi. Tentang kemanusiaan, Islam 
meletakkan untuknya beberapa hak politik yang disuruh memelihara dan 
menjaganya dalam segala keadaan. Hak-hak ini diwajibkan untuk setiap orang 
manusia di atas muka bumi ini, tidak kira sama ada orang itu tinggal di dalam 
negara Islam itu sendiri mau pun tinggal di luarnya, sama ada dia kawan atau 
lawan, berbaik-baik dengan negara Islam itu atau pun bermusuhan dengannya. 

Yang dipentingkan dalam hubungan ini ialah penghormatan darah manusia; 
ianya diharamkan dalam setiap ketika dan waktu, tidak bolen ditumpahkannya 
kecuali dengan kebenaran*. Tidak halal di dalam syari'at Islam melakukan 
pencabulan terhadap wanita, kanak-kanak, orang-orang tua, orang-orang sakit 
dan luka dalam keadaan apa sekali pun. Diri dan kehormatan wanita adalah di 
antara perkara-perkara yang harus dijaga dan dipertahankan, tidak boleh sama 
sekali dicerobohi. Begitu juga orang kebuluran berhak diberi makan, orang 
bertelanjang mesti diberi pakaian, orang luka mesti diubati, orang sakit mesti 
dirawati, sekali pun si bulur, si bogel, si luka dan si sakit itu dari golongan musuh 
negara Islam itu yang menanti-nanti ketika untuk menyerangnya. Hak-hak ini 
dan lain-lain lagi yang seumpamanya adalah dikurniakan oleh Islam kepada 
manusia kerana ianya manusia, dan hak-hak ini punya kedudukan yang sama 
dengan hak-hak asasi di dalam perlembagaan kerajaan Islam. 


Ada pun hak-hak awam (civil rights), Islam tidaklah mengkhususkannya untuk 
orang-orang yang diperanakkan di dalam negara Islam sahaja. Tetapi sebenarnya 
tiap-tiap orang Islam walau di mana pun dia dilahir dan dibesarkan, Islam 
mengurniakannya hak-hak itu dengan semata-mata kerana dia berada di dalam 
lingkungan negara Islam. Habuannya dari hak-hak itu tidak kurang daripada 
orang-orang yang diperanakkan di dalam negara tersebut. Mereka sekeliannya 
sama sahaja. Walau pun umpamanya terdapat banyak buah negara Islam dan 
banyak bilangannya diberbagai-bagai tempat di bumi ini, maka mestilah seluruh 
penghuni setiap negara itu bersama-sama mempunyai hak-hak awam tersebut. 
Seorang Muslim tidak payah membawa paspot bilamana dia mahu masuk ke 
dalam mana-mana negara itu, malah boleh pula dia mendaki setinggi-tinggi garis 
kejayaan yang terdaya olehnya dan melayakkan diri untuk memegang 
jawatan-jawatan tanggungjawab yang tinggi tanpa diperhatikan sedikit pun 
kepada keturunan, keluarga dan lapisan yang dipunyainya. 


Orang-orang bukan Islam yang mendiami negara Islam, untuk mereka Islam 
telah menentukan beberapa hak, dan ini tentunya merupakan satu bahagian yang 
tidak dapat dipisahkan sama sekali daripada bahagian- bahagian perlembagaan 
Islam. Orang-orang yang bukan Islam seperti ini dipanggil di dalam istilah Islam 
sebagai ahli dhimmah. Mereka ini telah diberi jaminan oleh Islam yang diri 
mereka adalah terpelihara. Tidak syak lagi bahawa jiwa raga, harta benda dan 
kehormatan ahli dhimmah ini diharamkan oleh Islam seperti diharamkannya 
jiwa raga, harta benda dan kehormatan orang-orang Islam sendiri. Tidak ada 
beza apa-apa di antara orang-orang Islam dan ahli dhimmah dalam undang- 
undang awam dan pidana. Kerajaan Islam tidak boleh campur tangan dalam 
sesuatu dari undang-undang keluarga (personal statute) untuk ahli dhimmah. 


2 Seperti membunuh musuh-musuh kerana mempertahanKan diri, agama Islam, negara dan hartanya. Ataupun 
melakukan hukum Qis;u, (Bunuh Balas) ke atas seseorang yang thabit melakukan jinayah membunuh yang kejam itu. 
Adapun hukum Hudud dikenakan ke atas orang-orang yang melakukan jinayah mencuri, merompak (al-Jirabah), 

Tetapi mereka mempunyai kebebasan dalam segala kepercayaan, fikiran, ibadat 
dan upacara agama mereka. 


Ini adalah hak-hak yang banyak diberikan oleh perlembagaan Islam kepada 
rakyatnya dari kalangan orang-orang yang bukan Islam, iaitu hak-hak tetap dan 
tersendiri yang tidak boleh dicabut atau dirampaskan daripada mereka 
selagimana mereka berada di dalam lingkung dhimmah (jagaan) kita dan di 
bawah lindungan kita. Walau bagaimanapun kerajaan bukan Islam menindas 
rakyatnya dari orang-orang Islam serta mengenakan berbagai-bagai tekanan dan 
penyiksaan ke atas mereka, namun tidaklah harus untuk kerajaan Islam, lantaran 
itu semua, mencerobohi rakyatnya dari orang-orang bukan Islam dan menyingkir 
-kan mereka daripada hak-hak mereka, kerana ini menyalahi syari'at Islam dan 
melanggar piagam-piagamnya. Demi kebenaran! Jika seorang Muslim terbunuh 
di luar negara kita, tidaklah harus sama sekali bagi kita menumpahkan setitik 
darah ahli dhimmah pun di dalam negara kita melainkan dengan kebenaran. 


Soal mengendalikan pentadbiran dan menggerakkan perjalanan kerajaan Islam 
ini adalah diserahkan kepada seorang 'AMIR' yang mana jawatan serta tugas- 
tugasnya serupalah dengan presiden republik zaman ini. Tiap-tiap orang yang 
percaya dan menerima prinsip-prinsip perlembagaan, dia berhak - bila mana 
sampai usia kematangannya - menyatakan pendapatnya dalam pemilihan amir. 
Apa yang harus diperhatikan secara khusus dalam soal pemilihan amir ini ialah 
taqwa, mempunyai pengetahuan yang cukup tentang Islam serta keahlian yang 
lengkap untuk mentadbirkan urusan-urusan umat Islam baik waktu damai 
maupun waktu perang. Oleh itu jawatan amir ini tidak boleh disandangkan 
melainkan kepada orang yang memakai sifat-sifat ini sepenuh-penuhnya, dan dia 
juga mendapat kepercayaan umat lebih banyak daripada orang-orang lain. 
Kemudian sebuah Dewan Permesyuaratan harus diadakan untuk menolong amir, 
yang mana seluruh anggota-anggotanya dipilihkan juga oleh individu-individu 
masyarakat. Amir mestilah menjalankan polisi negara dengan mesyuarat 
bersama-sama para anggota dewan permesyuaratan. Dia akan tetap menjadi 
amir selama mana dibekali dengan kepercayaan umat dan selama mana umat 
bergantung kepadanya. Tetapi jika kepercayaan itu telah hilang, dia mestilah 
turun dari jawatannya. Selama mana dia mendapat kepercayaan umat, dia masih 
tetap menduduki jawatan yang tertinggi itu, perintahnya tetap dipatuhi, 
kata-katanya masih didengar dan dilaksanakan. Malah dalam keadaan yang 
demikian itu, dia berhak juga menolak fikiran-fikiran para anggota Dewan 
Permesyuaratan dalam satu-satu hal yang dilihatnya bahawa kebenaran adalah 
berlainan daripada pendapat-pendapat mereka itu. Penghuni-penghuni negara 
berhak mengkritik kerajaan amir jika sekiranya ada perkara-perkara yang mereka 
nampak harus dikritik. 


Ada pun menggubal perundangan dan undang-undang dalam negara Islam, 

ianya tidak boleh dilakukan melainkan dalam lingkungan batas-batas yang telah 
ditetapkan oleh syari'at, tidak boleh sama sekali dilampaui. Umat Islam mestilah 
terikat sepenuhnya kepada apa yang diturunkan oleh Allah dan yang telah 
diatangkan oleh Rasul Sallallahu 'Alaihi Wasallam. Mana-mana Dewan 
Perundangan tidak boleh melakukan padanya walau sekecil-kecil perubahan 
sekalipun. Adapun hukum-hukum yang boleh difahami dengan dua fahaman 
dan seterusnya, maka orang-orang yang pakar di dalam fiqh Islam hendaklah 
menjelaskan fahaman yang betul dan mendapatkan apa yang sebenarnya 
dikehendaki oleh syari'at yang tercinta di balik hukum- hukum itu. Perkara- 
perkara yang seumpama ini hendaklah diserahkan kepada komiti 'alim-ulama' 
dan ahli-ahli fiqh yang ditubuhkan di bawah Dewan Permesyuaratan. Selain dari 
itu, kita dapati ada banyak perkara-perkara yang dinaskan secara khusus oleh 
syari'at, untuk nas-nas ini, Dewan Permesyuaratan berhak mengadakan 
undang-undang dalam lingkungan batas-batas syara'. 


Amir dan Lembaga Pelaksanan kerajaan tidak mempunyai authoriti di atas soal 
kehakiman dalam Islam. Orang-orang yang memegang jawatan ini mewakili 
Allah Subhanahu Wata'ala dan mereka bertanggungjawab secara langsung di 
hadapannya. Seorang hakim - meski pun kerajaan yang melantiknya - bilamana 
dia ditentukan di dalam Dewan Kehakiman, dia tidak boleh menghukum antara 
orang ramai melainkan dengan apa yang Allah turunkan dan yang ditunjuk 
ajarkan oleh RasulNya Sallallahu 'Alaihi Wasallam. Tidak ada siapa yang boleh 
terlepas daripada kuasa dan keadilannya sehingga orang-orang kerajaan sendiri. 
Kepala kerajaan sendiri pun mesti menghadirkan dirinya di hadapan hakim 
seperti kebanyakkan penghuni negara jika dia mendakwa atau didakwakan. 

KEEMPAT: SISTEM SOSIAL? 


Sistem sosial Islam terbena di atas teori: Bahawa zuriat-zuriat manusia di atas 
muka bumi ini seluruhnya adalah daripada keturunan yang satu. Pada mulanya 
Allah menciptakan satu jiwa (diri) sahaja. Daripadanya diciptakan pula 
pasangannya. Dan daripada kedua-duanya itulah disebarkan seluruh zuriat 
manusia yang kita lihat meneroka dan menghuni di merata pelusuk dunia hari 
ini. Titihan sepasang manusia ini terus menerus pada mulanya merupakan satu 
umat dengan agama dan bahasa yang satu, tidak ada sebarang perbezaan dan 
perpisahan di antara mereka. Tetapi semakin mereka membiak dan bertambah 
banyak, semakin bertaburanlah mereka di segenap rantau bumi ini, dan kerana 
ini secara tabi'inya mereka pun berpecahlah kepada bermacam-macam bangsa, 
umat dan suku. Seterusnya perbezaan juga menjalar kepada bahasa- bahasa, 
pakaian-pakaian serta cara-cara kehidupan mereka. Keadaan udara berbagai- 
bagai daerah itu telah mempengaruhi pula terhadap warna kulit serta bentuk 
muka mereka dengan pengaruh yang besar. Semua perbezaan ini adalah 
perbezaan-perbezaan tabi'i yang kerana jawatannya. Tidak boleh seseorang 
mencabul hak-hak yang diuntukkan buat orang lain kerana berbangga dengan 
satu-satu keturunan atau bersandar kepada satu-satu keluarga atau lapisan yang 
tertentu di dalam masyarakat. Begitu juga tidak ada di kalangan mereka seorang 
lelaki menjadi mulia atau hina kerana keluarganya, atau kerana harta dan 
kekayaan yang dimilikinya. Tetapi di dalam masyarakat ini seseorang menjadi 
mulia dan terhormat bila mana dia menghiasi dirinya dengan perangai-perangai 
yang baik dan mempunyai tagwa serta takut kepada Allah, lebih daripada yang 
dipunyai oleh orang-orang lain. 


Masyarakat ini tidak dibataskan dengan batas-batas keturunan dan warna kulit, 
tidak pula dengan batas-batas geografi. Malah dia melampaui itu semuanya dan 
boleh tersibar di seluruh penjuru dan pelusuk bumi ini, sehingga terdiri di 
atasnya persaudaraan manusia antara bangsa. Tetapi masyarakat-masyarakat 
yang bercorak keturunan dan kebangsaan, ianya tidak dapat disertai melainkan 
oleh mereka-mereka yang berasal daripada keturunan tertentu sahaja. Pintunya 
tertutup terhadap anak-anak manusia selain mereka. Masyarakat, fikiran dan 
akhlag Islam ini sentiasa membukakan pintunya untuk tiap-tiap orang yang 
percaya dengan satu 'agidah dan satu pengontrol akhlag yang tertentu di mana 
dia turut menggabungkan dirinya ke dalam masyarakat ini dan menikmati segala 
hak yang sama dengan apa yang dini'mati oleh orang lain. Kemudian, orang- 
orang yang tidak mempercayai 'agidah dan pengontrol akhlagnya, sungguh pun 
negara Islam ini tidak memandang mereka sebagai anak-anaknya dan orang- 
orang yang bernaung di bawah panji-panjinya, namun dia merangkul mereka 





4 Terjemahan suatu syarahan yang telah disampaikan oleh Pengarang melalui radio Pakistan, Lahore, pada 
1Ohb. Februari, 1948M. Untuk lebih detail sila baca buku: Studies in the Family Laws of Islam oleh saudara 
Prof. Khurshid Ahmad, Karachi, 1961 — Penterjemah. 

dengan emosi-emosi kemanusiaan yang menyeluruh dan dia tidak memutuskan 
hak-hak semulajadi manusia daripada mereka. Jelas dan terang bahawa dua 
orang adik beradik, bila mana kedua-duanya menganut fikiran dan 'aqidah yang 
berbeza serta menjalani dua jalan yang berlainan dalam hidup ini, tidaklah 
bererti bahawa ikatan keturunan di antara kedua-duanya sudah putus. Begitu 
juga apabila terbahaginya keturunan manusia atau terbahaginya penduduk 
mana-mana negeri kepada dua golongan: satu golongan percaya kepada 'aqidah 
dan prinsip-prinsip ini, sedang satu golongan lagi tidak percaya kepadanya, 
tidaklah diragukan lagi bahawa mereka sudah terpisah begini kepada dua buah 
masyarakat yang berbeza, tetapi persaudaraan manusia masih tetap juga 
mengikat antara kedua-duanya. Di atas asas-asas kemanusiaan bersama inilah, 
masyarakat Islam telah menyerahkan apa yang boleh” digambarkan sebagai 
hak-hak manusia dan memberikannya kepada seluruh masyarakat yang bukan 
Islam. 


Sekiranya anda sudah memahami segala tonggak sistem sosial Islam itu, marilah 
sekarang kita mengkaji dan menyelidiki tentang peraturan-peraturan dan tata 
cara kerja yang telah digariskan oleh Islam untuk berbagai- bagai rupa gotong- 
royong atau saling memikulkan tanggungjawab di dalam masyarakat manusia. 


Institusi pertama dan yang terpenting kedudukannya dalam masyarakat 
manusia ialah rumahtangga. Institusi nilah yang membangunkan binaan 
masyarakat dan mengwujudkan anggota-anggotanya dengan jalan perkahwinan 
antara sepasang manusia. Dengan perkahwinan ini lahirlah ke alam wujud ini 
generasi baharu yang tercabang daripadanya ikatan-ikatan kerabat, pertalian- 
pertalian adik-beradik dan lainnya dari ikatan- ikatan keluarga. Dan ikatan- 
ikatan ini terus berkembang dan meluas sehingga menghamparkan sayapnya ke 
atas masyarakat yang rendang segi-seginya. Selain dari itu, rumahtangga adalah 
institusi yang mana di dalamnyalah akhlaq setiap generasi itu dilatih dan 
disediakan untuk memikul tanggungjawab untuk ketamadunan manusia yang... 


...hadap adik-beradik dan kerabat yang tertentu sahaja. Selain itu dihalalkan 
untuk seseorang mengahwini sebagaimana yang dikehendaki dan sesiapa yang 
dikehendaki dari kalangan sanak-saudara dan kerabat dekat atau jauh. Islam 
sudah melampaui perbezaan-perbezaan perkauman dan meruntuhkan langsung 
tiangnya. Diizinkannya dengan leluasa untuk orang Islam bernikah-kahwin 
sesama mereka, disuruhnya mereka bersederhana dalam meletakkan mahar 


3 Ini tidaklah mcnafikan pertukaran fikiran dan pendapat di antara suami isteri dalam menyelesaikan segala persoalan 
rumahtangga yang timbul. Begitu juga suami tidak boleh menyalah gunakan hak keketuaan ini lantas menindas isterinya. 
Apa yang dikehendaki oleh Islam di sini ialah supaya suami menjalankan tanggungjawabnya dengan wajar dan dengan 
cara yang sebaik-baiknya. — Penterjemah. 

perempuan dan bersederhana dalam menyediakan kelengkapan-kelengkapan 
-nya sehingga mampu ditanggungi oleh kedua-dua belah pihak. Untuk 
menjalinkan ikatan perkahwinan dalam pandangan Islam, tidaklah diperlukan 
seorang qadi, seorang alim atau seorang kerani, malah sebenarnya ikatan 
perkahwinan di dalam masyarakat Islam hanyalah merupakan satu kerja mudah 
yang boleh diputuskan dengan saling berkesudian di antara sekelamin manusia 
yang sudah baligh dengan disaksikan oleh dua orang saksi. Tetapi ikatan ini 
tidak harus dilangsungkan secara sulit dan rahsia, malah wajib dilangsungkan 
secara nyata dan terang-terangan. 


Islam telah menjadikan suami sebagai ketua atas isterinya dan sebagai pengelola 
atas segala urusan rumahtangga agar diletakkannya di atas asas yang kukuh dan 
peraturan yang baik. Disuruhkan isteri patuh dan berbakti kepada suaminya 
seperti mana disuruhkan anak-anak patuh dan berbakti kepada ibu bapa. Islam 
tidak senang dengan rumahtangga yang tidak kuat tiang serta sendinya; rumah- 
tangga yang tidak ada ketua dan pengelola, tidak ada di dalamnya orang yang 
bertanggungjawab terhadap tingkah-laku para anggotanya, juga terhadap 
pergaulan dan berbagai-bagai urusan mereka. Bila mana sudah termaklum 
bahawa peraturan rumahtangga tidak mungkin beres, kecuali dengan adanya 
ketua dan pengelola atas segala urusannya, ketua keluarga adalah lebih patut dan 
lebih layak disandang oleh suami daripada orang-orang lain di dalam pandangan 
Islam. Tetapi ini tidaklah bererti bahawa Islam telah menjadikan suami sebagai 
seorang diktator terhadap anggota-anggota rumah yang boleh mengepalai 
mereka sekehendak hatinya, sedang isteri hanya diserahkan kepada suami untuk 
dimilik dan tidak ada peranan dan pengaruhnya dalam mentadbir dan 
menguruskan rumahtangga. Kasih-sayang dan kasihan-belas adalah merupakan 
asas yang hakiki bagi pergaulan rumahtangga di dalam Islam. Jika wanita wajib 
mematuhi keinginan suaminya, demikian jugalah suami wajib menggunakan 
pengaruhnya untuk kejayaan, kebahagiaan dan keharmonian keluarga, bukan 
menggunakannya untuk kezaliman dan pencerobohan. Islam tidak ingin 
mengekalkan hubungan suami-isteri melainkan jika hubungan itu disertai 
dengan kemanisan kasih-sayang dan kasihan belas, atau sekurang- kurangnya 
boleh dilangsungkan pergaulan yang baik. Sekiranya pergaulan ini sudah tidak 
mungkin lagi, Islam memberi pilihan kepada suami supaya menceraikan 
isterinya dan memberi pilihan kepada isteri supaya berpisah dari suaminya. 
Begitu juga Islam mengharuskan kepada Mahkamah Islam untuk membatalkan 
nikah bilamana kasih-sayang dan kasihan-belas itu bertukar menjadi kacau-bilau. 


Daerah yang paling dekat kita dapati selepas daerah rumah tangga yang sempit 
itu ialah daerah kaum-kerabat dan sanak-saudara yang mempunyai hubungan 
darah. Islam mahu melihat mereka yang terbuhul di antara satu sama lain 
dengan ikatan-ikatan anak-pinak, persaudaraan, atau yang menjadi padanya... 

...dia adalah dari ahli neraka." Kata mereka lagi: Ada seorang perempuan lain 
menunaikan sembahyang fardu dan bersedekah dengan lembu-lembu dia tidak 
menyakiti sesiapa. Rasul Sallallahu 'alaihi Wasallam bersabda: "Dia adalah dari 
ahli syurga". 


Pernah juga Nabi Sallallahu 'alaihi Wasallam bersabda: "Wahai Abu Zar! Jika 
engkau memasak sayur, perbanyakkanlah airnya dan bahagi-bahagikanlah 
kepada jiran tetanggamu."” 


Pendek kata, Islam mahu memesrakan di antara mereka yang dibuhulkan oleh 
ikatan-ikatan jiran-tetangga dan menjadikan mereka saling jamin-menjamin 
dalam segala suka-duka yang mereka hadapi, dan Islam juga mahu mengadakan 
ikatan-ikatan percaya-mempercayai dan harap-mengharapi sehingga tiap-tiap 
seorang dari mereka dapat dipercayakan oleh saudaranya terhadap diri, 
kehormatan dan harta punyanya. Inilah dia pergaulan Islam dan tatasusilanya. 
Ada pun pergaulan yang di dalamnya kita dapati dua orang tetangga yang hanya 
dipisahkan oleh sekeping dinding sahaja, sedang mereka tidak kenal-mengenal 
meski pun sudah sekian lama mereka berdekatan, pergaulan yang tidak terdapat 
di antara penduduk satu kawasan itu sedikit pun kemesraan, kasih sayang dan 
saling percaya-memperpayai, maka tidaklah boleh dianggap sama sekali dari 
pergaulan Islam. 


Kemudian selepas ikatan-ikatan yang agak berhampiran ini, kita menemui satu 
daerah hubungan-hubungan yang luas, iaitu hubungan-hubungan yang 
merangkum jama'ah Islam seluruhnya. Inilah sedikit prinsip- prinsip dan 
lunas-lunas yang di atasnya Islam mendirikan penghidupan sosial kita di dalam 
daerah yang luas ini: 

(1) Maksudnya: Adapun orang-orang yang kafir dan mendustakan ayat-ayat 
kami, mereka itu adalah penghuni neraka. (Surah al-Maidah: Ayat 10). 





ê Diriwayatkan oleh Bukhari dan Muslim dalam kitab al-Adab dari Ibnu Zubayr. 

7 Abu Zar Al-Ghiffari (Radiyallahuanhu): Ialah salah seorang sahabat Nabi (sallallahu 'alaihi wasallam), 
yang besar dan masyhur. Beliau telah berjihad dengan penuh jiwa keperwiraan di zaman Nabi dan Khalifah 
al-Rasyidin ke III dan telah menempuh berbagai tribulasi perjuangan. Beliau juga terkenal dengan sifat 
kezuhudannya - Penterjemah. 

(2) Kamu adalah umat yang paling terbaik yang dilahirkan untuk manusia. Kamu 


menyuruh dengan kebajikan dan kamu melarang dari kemungkaran. (Surah Ali 
‘Imran: Ayat 110).8 


(3) Awasilah kamu dari sangka mara, kerana sangka mara itu adalah percakapan 
yang paling dusta. Dan jangan kamu mengintip, jangan berlawan-lawan, jangan 
hasad-menghasad, jangan dengki-mendengki dan jangan kamu mengadakan 
pakatan yang jahat. Jadilah kamu hamba-hamba Allah yang bersaudara.? 


(4) Barang siapa kasih kerana Allah, marah kerana Allah, memberi kerana Allah 
dan menengah kerana Allah, sesungguhnya dia sudah menyempurnakan 
keimanannya.!° 


(5) Barang siapa berjalan bersama seorang zalim dengan tujuan untuk 
menolongnya, pada hal dia tahu yang... 





8 Riwayatkan oleh Bukhari dalam kitab al-Adab. 
? Hadith Sahih Muslim, bab Tahrim al-Zani wal-Tajassus 
10 Misykatul Masabih, bab al-Iman 

KELIMA: SISTEM EKONOMI! 


Islam mengadakan batas-batas serta meletakkan lunas-lunas untuk menetapkan 
segala urusan ekonomi manusia di atas prinsip-prinsip kebenaran, keadilan dan 
amanah, dan dia memutuskan bahawa sistem ekonominya itu hanyalah akan 
berjalan dan bekerja di dalam mengurus dan membelanjakan kekayaan di dalam 
lingkungan batas-batas yang digariskan ini, tidak akan menyimpang buat 
selama-lamanya daripadanya. Adapun cara-cara melaburkan kekayaan dan 
bentuk-bentuk pengurusan serta pengusahaannya, maka tidaklah diberi 
perhatian sedikit pun oleh Islam, malah dibiarkannya berlaku dan membaharui 
mengikut putaran zaman dan hari, kerana hal itu adalah di antara 
perkara-perkara yang menjajari kemajuan yang sentiasa timbul dan 
berubah-ubah dari sehari ke sehari di mana ianya terbentuk dan tercorak 
mengikut keadaan-keadaan dan suasana-suasana manusia, juga mengikut 
hajat-hajat yang menemui mereka di dalam... 


Barang siapa mendapat hak-hak milik dengan jalan-jalan halal yang diharuskan 
di dunia ini, maka tidak syak lagilah bahawa hak-hak ini patut dihormati dan 
dipelihara dalam segala keadaan. Samada pemilikan ini mempunyai syarat- 
syarat 'sah'nya yang penuh pada pandangan syarak atau tidak, maka bolehlah 
disiasat dan diselidiki. Sekiranya tidak penuh syarat-syarat sahnya pada 
pandangan syarak, maka mestilah ianya dicabut daripada tuannya, tetapi 
hak-hak milik yang diakui oleh syara' dan undang-undang, tidaklah harus bagi 
mana-mana Dewan Perundangan atau mana-mana kerajaan merampaskannya 
daripada pemilik-pemiliknya ataupun menokok dan mengurangkan sesuatu dari 
hak-hak mereka yang halal itu. Tidak harus sekali-kali lahir di bumi ini satu 
sistem - dengan nama kepentingan umum - mahu menghapuskan hak-hak yang 
telah diakui oleh syari'at Islam. Seperti mengabaikan ikatan-ikatan yang 
dikenakan oleh syari'at Islam terhadap hak-hak milik individu untuk menjaga 
kepentingan orang ramai itu dianggapkan sebagai satu kezaliman dan 
pencabulan terhadap kebenaran, maka begitu jugalah - terlalu berlebih-lebihan 
dalam mengenakan ikatan ini, tidak kurang pula kezaliman dan pencabulannya. 
Adalah merupakan di antara tanggungjawab- tanggungjawab kerajaan Islam 
supaya menghormati hak-hak para individu yang halal dan mengambil daripada 
mereka hak-hak orang ramai yang diwajibkan oleh syari'at Islam ke atas mereka. 


Bahawa Allah Subhanahu Wata'ala telah menciptakan manusia ini dan dia tidak 
menjadikan mereka sama-rata di dalam pembahagian ni'mat, malah dilebihkan 
setengah atas setengah mengikut hikmat dan kehendakNya. Perbezaan di antara 
hamba-hamba Allah ini ternyata di dalam ketampanan dan kecantikan mereka, 





HM Terjemahan suatu syarahan yang telah disampaikan oleh Pengarang melalui radio Pakistan, Lahore, pada 
2hb. Mac, 1948M. Untuk lebih detail sila baca buku: Economic Problem of man and its Islamic Solution, 
Islamic Publication Ltd. Lahore - Penterjemah. 

di dalam kemerduan suara mereka, di dalam kegagahan tubuh-badan mereka 
dan di dalam kecekapan fikiran mereka dan seterusnya dari perkara-perkara 
yang seumpama itu yang mana persediaannya sudah ada sejak mereka 
diperanakkan lagi. Begitu juga tentang masalah rezeki itu. Fitrah (hal semulajadi) 
yang di atasnya Allah ciptakan manusia, menghendaki agar ada perbezaan dan 
berlebih-kurang dalam rezeki manusia yang mana keadaannya serupalah dengan 
bakat-bakat yang lain lagi. Tiap-tiap rancangan yang dipilih dan ditadbirkan 
urusannya untuk mengadakan persamaan ekonomi di antara hamba-hamba 
Allah seperti mana yang didakwakan itu adalah palsu dari asasnya lagi mengikut 
apa yang dilihatkan oleh Islam; kerana Islam tidak pernah mengatakan dengan 
persamaan dalam rezeki itu sendiri, tetapi dia mengatakan dengan persamaan 
dalam peluang-peluang berusaha dan bekerja untuk mencari kehidupan dan 
menuntut rezki. Matlamat yang ditujukan oleh Islam ialah supaya dapat 
dihapuskan dari dalam masyarakat manusia segala sekatan dan rintangan 
undang-undang atau tradisi yang menyekat manusia dan membantutnya 
daripada menjalankan usaha dan mengerahkan daya-tenaganya pada jalan 
pencarian rezki mengikut tenaga-tenaga dan bakat-bakat yang telah disediakan 
oleh Allah baginya. Begitu juga Islam bermaksud hendak melenyapkan daripada 
masyarakat manusia segala keistimewaan dan keutamaan yang menjaminkan 
kekayaan turun-temurun untuk stengah-setengah lapisan, keturunan atau 
keluarga tertentu, di mana Islam melingkunginya dengan meletakkan 
pengawasan terlebih dahulu. Kedua-dua jalan ini (jalan menyama- ratakan rezki 
manusia dan jalan penjaminan kekayaan turun-temurun) mengalihkan 
perbezaan semulajadi serta berlebih-kurangan yang tabi'i itu secara paksa kepada 
perbezaan yang sedikit dan tidak semulajadi. Kedua-dua jalan ini ditolak oleh 
Islam dan mahu dihapuskannya. Dan Islam menetapkan satu sistem ekonomi 
masyarakat di atas satu methode semulajadi yang padanya dibuka pintu-pintu 
kerja dan usaha kepada tiap-tiap orang dari anggota masyarakat. Mereka yang 
mahu mempersamakan di antara hamba sebagai zakat yang wajib. Hasil 
bijian-bijian serta buah-buahan yang dikeluarkan oleh bumi adalah diambil 
sebanyak 10% atau 5%. Begitu juga Syan'ai telah mewajibkan 20% dari hasil 
setengah-setengah logam dan diambil juga kadar-kadar yang difardukan 
daripada hasil-hasil binatang dan ternakan mengikut bilangannya masing- 
masing. Syariat juga telah memfardukan supaya harta-harta yang telah 
diperolehi dengan jalan-jalan ini dibelanjakan dalam usaha menolong orang- 
orang fakir miskin, anak-anak yatim, orang-orang dhaif dan susah. Ini adalah 
satu jaminan sosial yang kerananya mustahil didapati di dalam masyarakat Islam 
itu seorang manusia yang tidak mendapat sesuatu yang termesti dari hajat-hajat 
penghidupan. Begitu juga mustahil terdapat ketika itu seorang pekerja yang 
terpaksa mencari rezki dengan keringat dahinya kerana takutkan kebuluran 
sehingga dia sanggup menerima sahaja apa-apa syarat upahan yang amat kerdil 
yang dikemukakan kepadanya oleh para pemilik dan majikan. Oleh yang 
demikian, tenaga mana-mana individu dari anggota- anggota masyarakat itu 

tidaklah boleh jatuh lebih rendah daripada garis 'minimum' yang masih 
membolehkannya memberi sumbangan di dalam perjuangan ekonomi. 


Barang siapa mendapat sesuatu dari perbendaharaan Tuhannya sebagai modal, 
lalu dia membaikinya dan menjadikannya perkara yang manfaat dan berguna 
dengan usaha dan kerjanya sendiri, dialah yang menjadi tuan dan pemiliknya. 
Contohnya ialah seperti tanah mati yang hak milik atasnya tidak dipunyai oleh 
sesiapa pun. Bilamana ada seseorang mengambil dan membaikinya, lalu 
menggunakannya pada jalan yang memberi manfaat serta membuahkan hasil - 
tanah itu tidak boleh direbutkan dari miliknya. Begitulah bermulanya segala 
hak-hak milik di bumi ini seperti mana yang dilihatkan oleh Islam. Tatkala 
manusia meneroka bumi ini pada mula-mulanya, adalah segala sesuatu itu 
merupakan pengharusan yang menyeluruh buat sekalian anak-anak Adam 
'Alaihissalam. Sesiapa yang mendapatkan sesuatu, lalu membaiki dan 
menjadikannya benda yang berguna dan manfaat, dialah yang menjadi tuan dan 
pemiliknya; ertinya dia berhak mengkhusus- kan pemakaiannya buat dirinya 
sahaja, dan dia berhak meminta sewa daripada orang yang mahu mengambil 
manfaat dengan harta itu. Ini adalah asas semulajadi yang di atasnya terdiri 
binaan segala soal-soal ekonomi manusia. Kerana itu munasabahlah bahawa asas 
ini terus tinggal dengan tetapnya, dijaga dan dihormati. 


Islam ingin membangunkan orang perseorangan dan masyarakat di atas neraca 
yang lurus dan mahu mengembelingkan kedua-duanya di atas keseimbangan 
yang secukup-cukupnya di mana hak-hak perseorangan - dari segi hak 
perseorangannya - masih ada dan kebebasannya masih dipelihara, sedangkan 
kebebasan itu tidak pula merosakkan masyarakat malah manfaat untuknya. 
Islam tidak memandang baik kepada satu sistem politik atau ekonomi yang 
menghancurkan hak-hak perseorangan untuk kepentingan masyarakat serta 
tidak meninggalkan langsung untuknya kebebasan yang tidak boleh tidak buat 
menyempurnakan segala bakat semulajadi dan teras keindividuannya. Natijah 
yang mesti berlaku dari pengambilan seluruh jalan kehidupan serta saluran 
prodaksi sebagai milik bersama itu ialah, bahawa sekalian warganegara itu 
terikat dengan tali-tali pengontrol masyarakat sehingga tidak dapat lagi mereka 
menceraikan diri daripadanya dan tidak dapat bergerak. Ternyata sangat payah, 
malah mustahil, dalam keadaan seumpama ini, bahawa hak perseorangan 
warganegara itu akan terus subur serta mencapai ketinggiannya. Apa yang 
termaklumnya ialah, bahawa memelihara hak perseorangan itu adalah 
berkehendakkan kepada kebebasan ekonomi yang begitu luas sepertimana juga 
berkehendakkan kepada membelanjakan harta-harta yang diperolehi dengan 
jalan-jalan yang halal itu melainkan ke dalam jalan-jalan yang halal juga. Untuk 
tujuan ini, Islam telah meletakkan batas-batas untuk pengeluaran biaya di mana 
seseorang boleh hidup dengan kehidupan yang baik dan bersih, tetapi dia tidak 
boleh membelanjakan harta-hartanya ke dalam jalan-jalan keji dan berpoya-poya, 

pun dia tidak boleh mengeluarkannya untuk menonjol-nonjolkan kemewahan 
dan kelumayanannya supaya dia meninggikan diri di atas sesama sebangsanya 
dan supaya dia dipandang oleh orang sekelilingnya seperti mereka memandang 
kepada pembesar-pembesar yang bongkak. Di sana terdapat beberapa rupa 
pemborosan dalam membelanjakan harta yang diharamkan oleh undang-undang 
Islam dengan jelas dan terang, dan di sana terdapat pula beberapa rupa 
pemborosan lain, sekalipun tidak diharamkan dengan terang oleh Islam, tetapi 
dia memberi pilihan tentangnya kepada kerajaan Islam sekiranya dia mahu 
mengenakan undang-undang ke atas manusia dan menengah mereka daripada 
membelanjakan harta mereka dengan berlebih-lebihan. Jika seseorang 
mempunyai harta yang lebih selepas dibelanjakan di dalam perkara- perkara 
harus dan teliti, dia boleh pula memilih sama ada hendak mengumpul dan 
menyimpannya atau pun hendak mengalihkannya ke dalam bidang-bidang 
perusahaan dan perniagaan dengan maksud menambah serta memperbanyakkan 
-nya. Cuma Islam meletakkan sempadan-sempadan dan ikatan-ikatan tertentu di 
dalam kedua-dua keadaan ini. Jika dia ingin mengumpulnya, dia mestilah 
menunaikan zakat pada tiap-tiap tahun daripada hartanya yang lebih dari nisab. 
Dan jika dia mahu mengalihkannya, dia tidak boleh mengalih kecuali ke dalam 
perusahaan yang halal serta perniagaan yang harus. Kemudian perniagaan ini 
sama ada diuruskan sendiri oleh perseorangan atau pun dia memperkongsikan 
keuntungan dari kerugiannya dengan orang lain bila mana dia menyerahkan 
harta dan barang-barangnya kepada orang itu atas jalan syarikat samada berupa 
mata - wang, tanah atau perkakas-perkakas. Jika seseorang mendapat kekayaan 
yang bertimbun di dalam sempadan-sempadan dan ikatan-ikatan ini setelah 
sekian lama berusaha, dia tidaklah berdosa apa-apa pada pandangan Islam, 
malah itu merupakan satu ni'mat yang dikurniakan oleh Allah ke atas hambaNya 
dan satu kemuliaan yang dianugerahkan kepadanya. Dalam pada itu pun, Islam 
mensyaratkan kepadanya dua syarat untuk menjamin entiti masyarakat. Pertama: 
Tiap-tiap tahun hendaklah dia menunaikan zakat hartanya dan juga satu per 
sepuluh daripada hasil-hasil pertaniannya yang telah diwajibkan oleh Allah. 
Kedua: Hendaklah dia melayani dengan baik dan insaf akan orang-orang yang 
berkongsi dengannya atau orang-orang yang mengambil upah daripadanya 
dalam usaha perniagaan, perindustrian atau pertanian. Sekiranya dia tidak 
melayani mereka dengan adil dan saksama, kerajaan Islam akan memaksanya 
untuk itu. 


Kemudian kekayaan yang terkumpul di dalam lingkungan sempadan-sempadan 
yang diharuskan ini pula, tidak direlai oleh Islam tinggal tersimpan buat masa 
yang lama. Malah Islam memutuskan dengan hukum undang-undang (undang- 
undang pusaka) untuk menyibar dan membahagi-bahagikannya pada tiap-tiap 
generasi. Aliran undang-undang Islam di dalam masalah ini adalah sangat 
berlainan daripada segala aliran mana-mana undang-undang lain di dunia ini. 
Apa yang ditujukan oleh undang-undang lain ialah, bahawa kekayaan yang 

sekali sudah terkumpul itu berhak terkumpul terus untuk beberapa jenerasi. 
Tetapi Islam sesebaliknya telah membawa satu undang-undang syumul yang 
menengaskan bahawa harta yang telah dikumpulkan oleh seseorang di dalam 
hidupnya itu, hendaklah dibahagi-... 

KEENAM: SISTEM KERUHANIAN?2 


Apakah dia sistem Islam tentang hubungan di antara hamba dan Tuhannya? Dan 
apakah hubungan di antara sistem ini dengan sistem-sistem lain di dalam 
penghidupan ini? Untuk memahami dan mengetahui makna masalah ini, kita 
mestilah mempunyai pengetahuan yang cukup mengenai perbezaan di antara 
gambaran hubungan antara hamba dan Tuhannya di dalam Islam dengan 
gambaran hubungan ini di dalam segala agama dan sistem-sistem filsafat yang 
lain. Ini ialah kerana seseorang itu, jika tidak mengerti perbezaan ini dan tidak 
mengkaji dalam masalah ini, selalulah terlintas di dalam fikirannya - sama ada 
dengan bermaksud atau tidak - bermacam-macam gambaran dan khayalan yang 
selalunya melekat dengan apa yang dinamakan hari ini sebagai perkara-perkara 
keruhanian. Di sinilah dia akan terkeliru dan tidak dapat mengetahui dari jenis 
manakah sistem keruhanian yang aneh ini yang mana pengaruhnya melampaui 
kawasan ruh yang termaklum itu kepada kawasan benda dan tubuh-badan serta 
masuk-campur dalam hal-halnya, bahkan mahu menguasainya dan mengendali- 
kan segala urusan-urusannya. 


Fikiran yang masih lagi ghalib terdapat di dalam gelanggang filsafat dan agama 
sekarang ini ialah, bahawa ruh dan tubuh itu merupakan dua unsur yang 
bertentang dan tidak boleh berhimpun sekali: yang ini di satu pihak dan yang itu 
di pihak yang lain. Apa yang diminta dan dikehendaki oleh yang ini bukan di 
minta dan dikehendaki oleh yang itu. Lantaran itu, mustahillah kedua-duanya 
maju dan mencapai kegemilangan bahu- membahu. Tubuh dan alam kebendaan 
adalah merupakan penjara bagi ruh. Segala kehendak dunia dan karam di dalam 
kelazatan dan keinginannya adalah belenggu-belenggu dan rantai-rantai yang 
mengikat ruh manusia. Demikian juga perkara-perkara keduniaan dan jalan-jalan 
pencarian rezki dan kehidupan dunia ini adalah merupakan dinding-dinding 
dan rintangan-rintangan yang menyekat ruh serta menghalanginya daripada 
mendaki ketinggian dan kemajuan. 


Jusetru natijah-natijah yang termesti bagi fikiran ini, ialah terbuntunya jalan-jalan 
keruhanian dan kebendaan serta terpisah jalan-jalan dan methode-methode 
keduanya. Orang-orang yang mencari benda dan berusaha di dalam hal-hal 
keduniaan berasa kecewa sejak langkah pertama lagi dari menjajari keruhanian 
serta menyelaraskan diri dengannya di dalam bidang ini. Justru tenggelamlah 
mereka sedalam-dalamnya di dalam penyembahan benda, dan tergelunsurlah 
segala masyarakat mereka, kemajuan mereka, politik mereka, - kehidupan 
mereka dan seluruh penghidupan dunia mereka daripada keruhanian, dan 
tersingkirlah semua itu daripada pertunjuk-pertunjuknya sehingga bumi ini 





12 Terjemahan suatu syarahan yang telah disampaikan oleh Pengarang melalui radio Pakistan, Lahore, pada 
16hb. Mac, 1948M - Penter-jemah. 

dipenuhi oleh kezaliman dan kekejaman. 


Orang-orang yang mencari keruhanian pula telah berusaha mempertinggikan 
ruh-ruh mereka dengan memilih jalan-jalan serta cara-cara yang menjadikan 
mereka tersisih daripada hal-hal keduniaan. Ini ialah kerana untuk mempertinggi 
-kan ruh mengikut pandangan mereka, mustahil didapati satu jalan yang melalui 
di antara penghidupan dunia yang berliku-liku dan bersimpang-siur itu, dan 
mereka berpendapat, tidak ada salah apa-apa dalam usaha membangun dan 
mempertinggikan ruh jika diabaikan tubuh-badan serta tidak memberikannya 
perhatian yang wajar. Kerana itu kita lihat mereka telah merekakan riadah-riadah 
ruhani yang payah-payah sehingga memusnahkan segala nafsu serta keinginan 
manusia, dan meninggalkan tubuh bagaikan bangkai-bangkai yang kaku, tidak 
mempunyai perasaan dan tidak boleh bergerak. Dari sana mereka berpendapat, 
bahawa lorong-lorong gunung, penjuru-penjuru padang pasir dan gua-gua bukit 
adalah tempat-tempat yang paling dekat dan paling sesuai untuk pendidikan 
ruhani. Mereka pun menyerbu ke gunung-ganang dan gua-gua bukit melarikan 
diri masing-masing dari hiruk-pikuk penghidupan moden dan mereka lebih suka 
memencilkan diri tinggal sendirian beribadat kepada Allah. Semakin banyak 
mereka berfikir dan merenung, semakin tidak mereka nampak satu jalan ke arah 
kesuburan ruh dan kemajuannya melainkan memisahkan diri mereka daripada 
dunia, menyingkirkan segala pergantungan-pergantungannya dan memutuskan 
segala pertalian dan perhubungan yang menambat mereka dengan sesuatu dari 
alam kebendaan ini. 


Kelebihan dari segi keduniaan dan kesampaian kepada batas kesempurnaan 
yang paling tinggi di dalam lapangannya sudah membawa pengertian, bahawa 
seseorang itu harus mengecap keenakan-keenakan material dan ni'mat-ni'mat 
lahir yang boleh disentuh dan yang bergemerlapan. Sudah menjadi tujuanya 
bahawa manusia harus bertukar menjadi seekor burung yang comel dan seekor 
ikan yang cantik, seekor kuda yang tangkas atau seekor serigala pemburu yang 
pandai membunuh dan menyiksa. Ini dari satu segi. Dari segi yang lain pula, 
makna kelebihan dan kesempurnaan dari sudut keruhanian ialah, bahawa 
manusia memiliki sejumlah dari kekuatan-kekuatan luar biasa yang terkeiuar 
daripada kawasan kejadian manusia dan melampauinya. Tujuannya ialah supaya 
manusia bertukar menjadi alat microscope yang seni, atau pun segala pandangan 
dan kata-katanya menjadi sebuah hospital yang cukup kelengkapan- 
kelengkapannya. 


Apa yang dilihat oleh Islam dalam hubungan ini adalah berlainan daripada yang 
dilihat oleh sistem-sistem agama dan filsafat-filsafat lain di dunia ini. Dia 
mengatakan bahawa ruh manusia itu dijadikan Allah sebagai penggantiNya di 
bumi ini; kepadanya telah diserahkan sejumlah hak-hak yang sesuai dari 
tindak-tanduk, kewajipan dan tanggungjawab. Untuk menunaikan itu semua, dia 

telah dikurniakan sebatang tubuh dari rupa-bentuk yang seindah-indahnya. Ruh 
tidak didatangkan ke dalam tubuh ini melainkan ialah supaya dia menggunakan 
-nya dalam tindak-tanduk yang dianugerahkan oleh Allah untuknya, dan supaya 
dia menunaikan dengan tubuh itu segala tanggungjawab yang diletakkan di 
atasnya. Oleh itu, tubuh bukanlah merupakan penjara bagi ruh, malah ‘makmal’ 
untuknya. Sekiranya ada apa-apa kesuburan dan ketinggian yang ditaqdirkan 
untuk ruh, ianya boleh dicapai dengan melahirkan bakat-bakat dan persediaan- 
persediaan semulajadinya dengan menggunakan segala perkakas dan tenaga 
makmal ini. Selain dari itu, dunia ini bukanlah merupakan tempat penyiksaan 
dan kesengsaraan bagi nafsu di mana ruh telah terbenam di dalam lumpurnya 
kerana sebab-sebab tertentu. Tetapi sebenarnya, dia adalah sebuah medan untuk 
kerja, sebuah gelanggang untuk usaha, untuk perjuangan dan kesungguhan yang 
mana Allah telah membangkitkan ruh manusia kepadanya untuk menjalankan 
tanggungjawab. Dan kerana ini, dia mempunyai hak bertindak tentang 
kebanyakan perkara-perkara yang lahir di dunia ini. Begitu juga telah dijadikan 
bersamanya manusia-manusia yang begitu ramai supaya mereka sama-sama 
menjalankan tanggungjawab- tanggjungjawab khilafah ini serta menanggung 
bebanannya. Berbagai-bagai cabang peradaban, sosial, ekonomi, politik dan 
lain-lain lagi telah lahir untuknya di alam wujud ini, sesuai dengan apa yang 
dikehendaki oleh tabiat semulajadi manusia. Selagi mana ketinggian ruhani dan 
pertumbuhan jiwa boleh didapati dengan mudah di dunia ini, bukanlah jalannya 
bahawa seseorang itu harus memencilkan diri daripada lapangan ini dan 
berkurung di satu-satu sudut tertentu, tetapi jalannya ialah melahirkan 
kecekapan serta bakat semulajadinya dengan bekerja, berusaha dan berjuang di 
dalam dunia ini. Rumah, kedai, pasar, pejabat, makmal, sekolah, mahkamah, 
balai-polis, camp-tentera, dewan parlimen, persidangan damai, medan perang 
dan seterusnya semua itu adalah bermacam-macam soalan untuk menguji hamba 
Allah di dalam berbagai-bagai ilmu pengetahuan dan pelajaran. Apakah yang 
akan menjadi akibat dan kesudahan nasibnya, jika dia tidak memberi perhatian 
terhadap sesuatu dari soalan-soalan itu atau meninggalkan kebanyakannya 
begitu sahaja tanpa memberi apa-apa jawapan? Bukankah markah yang akan 
menjadi habuannya itu kosong? Kemungkinan berjaya dan maju tidak boleh 
diperolehi melainkan bila mana seseorang memberi perhatiannya terhadap 
peperiksaan dan bila mana dia sungguh-sungguh bersedia untuk menghadapi 
ujian dan bersiap sedia untuk menjawab segala soalan yang akan dikemukakan 
kepadanya nanti. 


Demikian juga Islam tidak suka kepada 'monachism'! dan menolaknya sama 
sekali; kerana Islam berpendapat tidak ada jalan untuk ketinggian ruhani 
manusia di luar daripada kehidupan masyarakat, tetapi di dalamnya. Ketinggian 





8 MONACHISM: Satu cara hidup zahid yang menolak segala keenakan hidup, hanya beribadat sahaja tanpa 
memperdulikan perkara-perkara lain. Cara hidup begini selalu kedapatan di dalam agama-agama Kristian, 
Hindu dan Budha - Penterjemah. 

ruh, kesuburannya, kemajuannya, kegemilangannya, keheningannya, 
kebahagiaan dan kejayaannya, bukanlah tempatnya di pinggir-pinggir 
masyarakat, tetapi mengikut pandangan Islam, tempat itu semuanya adalah di 
dalam dasar masyarakat. Sekarang kita harus memandang dan meneliti terhadap 
criterion yang dikemukakan oleh Islam kepada kita untuk kemajuan dan 
kejatuhan ruh itu. Jawapan kepada pertanyaan ini tersimpan di dalam gambaran 
khilafah yang telah disebutkan dahulu. Manusia dari segi ianya khalifah Allah 
'azza wa jalla di dunia ini, adalah bertanggungjawab di hadapan Tuhannya 
tentang apa yang diusaha dan dikerjakan di dalam hidupnya. Fungsinya di dunia 
tidak lain melainkan menggunakan segala hak, kuasa dan saluran yang 
dikurniakan oleh Allah kepadanya itu dengan penggunaan yang Sesuai dengan 
keredaan Allah dan mengikut hidayat serta kehendakNya. Segala bakat, tenaga 
dan kecekapan yang dianugerahkan kepadanya hendaklah dicurahkan sekadar 
daya dan kemungkinannya dalam menuntut wajah Allah Taala dan mencari 
keredaanNya. Dan di dalam berbagai-bagai perhubungan yang mengikatnya 
dengan manusia-manusia lain hendaklah dia melalui langkah dan aliran yang 
direlai oleh pencipta dan pemiliknya. Pendek kata, hendaklah dia mencurahkan 
segala usaha dan kerjanya untuk membaiki bumi ini dan membaiki cara hidup 
penghuni-penghuninya sepertimana yang Allah mahu melihat bumiNya ini 
dihiasi dan diperindahkan dengan kebaikan-kebaikan serta kebajikan-kebajikan. 


Makin bertambah seseorang manusia melakukan bakti ini kerana merasai 
tanggungjawab dan menyedari kewajipan, kerana patuh kepada Tuhan serta taat 
setia kepada suruh perintahNya, kerana mencari keredaanNya, maka semakin 
bertambah hampirlah dia kepada Allah dan semakin dekatlah dia kepada 
rahmatNya yang sempurna itu. Pendekatan diri kepada Allah inilah merupakan 
ketinggian ruhani di dalam pandangan Islam. Sebaliknya pula kian manusia 
malas dan segan untuk bekerja dan berusaha, jahil dengan tanggungjawabnya, 
atau kian bertambahnya dia degil, sombong dan angkuh, maka kian menjauhlah 
dia daripada Allah. Penjauhan diri daripada Allah inilah yang merupakan 
kejatuhan ruhani sepertimana yang dilihatkan oleh Islam. 


Apa yang ternyata daripada huraian ini adalah, bahawa lapangan kerja dan 
usaha bagi orang yang beragama dan orang yang keduniaan tidak berbeza pada 
pokoknya dari segi pandangan Islam. Malah kedua-duanya sama bekerja dalam 
satu medan dan sebuah gelanggang. Tetapi sebenarnya orang yang beragama 
menunaikan kewajipannya dalam lapangan ini dengan perhatian dan 
kewaspadaan yang selama-lamanya tidak akan sampai oleh orang yang 
keduniaan. Dia (orang yang beragama) menyedari dengan segala kewajipan yang 
diutarakan kepadanya tentang berbagai-bagai soal di dalam penghidupan dunia 
ini dan di dalam berbagai-bagai peringkatnya dari pergaulan rumahtangga 
membawa kepada pertubuhan antarabangsa sama sahaja dengan apa yang 
disedari oleh orang yang keduniaan, malah melebihinya. Apa yang memisahkan 

di antara kedua-duanya hanyalah perbezaan dalam hubungan kedua-duanya 
dengan Tuhan dan cara hubungan ini. Orang beragama tidak bekerja melainkan 
dia merasai bahawa dia bertanggungjawab di hadapan Tuhannya. Dia tidak 
menghendaki dan tidak bermaksud daripada kerjanya itu kecuali wajah Tuhan 
dan keredaanNya sahaja. Sebaliknya orang keduniaan, dia sentiasa melihat 
dirinya, dia lepas bebas, tidak bertanggungjawab tentang kerjanya di hadapan 
sesiapa. Oleh itu dia tidak membuat satu-satu kerja melainkan mengikut apa 
yang diwahyukan oleh keinginan-keinginan dan kecenderungan-kecenderungan 
dirinya sendiri; tidak peduli terhadap apa yang disuruhkan oleh Tuhan dan apa 
yang dilarangNya. Jadi, perbezaan dalam hubungan kedua-duanya dengan 
Tuhan Maha Pencipta inilah yang mengalihkan seluruh penghidupan material 
orang yang berugama kepada penghidupan ruhani yang baik, dan inilah juga 
yang melenyapkan sinar penghidupan ruhani orang yang keduniaan dan 
meninggalkannya hidup di dalam gelap yang tidak ada jalan keluarnya. 


Sekarang saya mahu bentang dan jelaskan kepada anda, bagaimana Islam 
melukiskan jalan ketinggian ruhani manusia di dalam lubuk penghidupan 
material dunia ini, dan bagaimana Islam membukakan di hadapannya 
pintu-pintu pertumbuhan dan kesempurnaannya. 


Langkah yang pertama sekali ialah iman. Iaitu tertanam di dalam hati seseorang 
dan terpaku difikirannya bahawa tidak ada Tuhan, tidak ada pemilik dan tidak 
ada pemerintah selain daripada Allah sahaja, dan bahawa tidak ada tujuan yang 
dicarinya di dalam hidup ini dengan segala usaha dan kerjanya melainkan wajah 
Allah serta keredaanNya, dan tidak ada undang-undang baginya di dalam hidup 
ini melainkan suruhan dan tegahan Allah. Maka semakin tertanam dan 
bertunjangnya fikiran ini di dalam 'aqal seseorang, semakin tercoraklah dia 
dengan corak mentaliti Islam, dan semakin bertambahlah kemungkinan 
meningkatnya ketinggian ruhani sedikit demi sedikit sehingga sampai kepada 
setinggi-tinggi darjatnya. 


Peringkat kedua ialah 'ta'at-setia'. Artinya seseorang itu menyingkirkan segala 
kebebasan dan kemerdekaan pada segala perbuatan dan pekerjaan yang 
dilakukannya, dan di dalam segala kerjanya itu dia hanya mematuhi Allah, 
Tuhan yang diyakininya dan yang dipercayainya bahawa tidak ada Tuhan 
melainkan Dia sahaja. Ta'at-setia ini ialah 'Islam' mengikut istilah Al-Qur'an. 


Peringkat ketiga ialah taqwa yang boleh kita unggapkannya dengan menyedari 
kewajipan dan merasakan tanggungjawab. Taqwa ertinya, bahawa seseorang 
hamba Allah itu tidak melakukan satu-satu kerja di dalam mana-mana segi 
penghidupannya melainkan dia yakin yang dia akan diadili di hadapan 
Tuhannya mengenai kepercayaan-kepercayaannya, perbuatan-perbuatannya, 
dan perkataan-perkataannya. Dan hendaklah dia menahan dirinya daripada 

segala apa yang didapati Allah melarangnya, tetapi bersungguh-sungguh 
melakukan apa yang Allah perintahkan. Oleh itu, dia menjalani hari-hari 
hidupnya dengan membezakan di antara halal dan haram, di antara betul dan 
salah, di antara baik dan jahat, dan ini semuanya dengan kesedaran yang cukup 
dan pilihan yang penuh dari dirinya sendiri. 


Peringkat keempat dan yang paling tinggi sekali di antara peringkat-peringkat ini 
ialah 'ihsan'. Ertinya bahawa kehendak hamba itu disebatikan dengan kehendak 
Tuhan, sehingga dia tidak menyukai melainkan apa yang disukai oleh Allah dan 
tidak membenci melainkan apa yang dibencikan oleh Allah. Tidak sahaja dia 
memadai dengan menghindarkan dirinya daripada kejahatan-kejahatan dan 
kemungkaran-kemungkaran sepertimana yang dikehendaki oleh Allah supaya 
bumi ini bersih daripadanya, malah dia juga tidak mengenal penat berusaha dan 
berjuang untuk membungkaskan pokok dan akar-umbinya daripada bumi ini. 
Dia tidak sahaja memadai sekadar menghiaskan hidupnya dengan kerja-kerja 
mulia dan kebajikan sepertimana yang Allah mahu supaya bumi ini terhias 
dengannya, malah dia juga mencurahkan segala kekuatan yang dimilikinya 
tanpa bakhil dan kikir untuk menyibarkan segala kebaikan dan kebajikan di 
bumi Allah yang luas ini. Sekiranya dia ditakdirkan sampai kepada darjat yang 
tinggi ini, berjayalah dia mendampingi diri dengan Tuhan. Kerana itu, ihsan 
adalah setinggi-tinggi tingkatan yang boleh dicita-citakan oleh seseorang dalam 
ketinggian ruhaninya. 


Inilah dia jalan ketinggian ruhani dan kegemilangannya di dalam Islam. Ianya 
tidak sahaja terbatas di sisi para individu, malah melampaui mereka kepada 
kelompok-kelompok manusia dan bangsa-bangsa. Tiap-tiap umat boleh melewati 
peringat-peringkat iman, taat-setia dan taqwa, lantas sampai ke kemuncak ihsan 
seperti individu itu juga. Begitu juga tiap-tiap negara boleh menjadi negara Islam, 
beriman, bertaqwa dan sampai kepada darjat ihsan dengan sistemnya yang 
sempurna, bahkan Islam tidak mungkin sampai kepada cita- citanya dan 
matlamatnya yang ditujukan itu melainkan bilamana umat Islam seluruhnya 
berjalan di atas jalan ini, dan bila mana terbentuknya di bumi Allah ini sebuah 
negara yang terhias dengan taqwa dan ihsan. 


Sekarang patutlah kita menguji dan memahami sistem pendidikan ruhani yang 
dipilih oleh Islam dan yang telah dilukiskan plannya dan dibangunkan 
tonggak-tonggaknya supaya para anggota masyarakat dilahir serta diasuh di atas 
ketinggian ruhani yang khusus ini. Sistem ini mempunyai empat rukunnya: 


Pertamanya sembahyang: Ianya memperbaharui ingatan kepada Allah Yang 
Maha Esa di dalam fikiran seseorang sebanyak lima kali dalam sehari semalam, 
menakutkannya daripada kemurkaan dan siksaan Allah yang bersangat, 
menggemarkannya terhadap rahmat Allah serta pendekatan diri kepadaNya, 

membentangkan kepadanya hukum-hukum Allah dari semasa ke semasa dan 
melatihkannya agar taat dan patuh terhadap segala titah perintahNya. Kemudian 
sembahyang ini tidak difardukan ke atas hamba-hamba Allah dengan sifat 
individu mereka sahaja, malah Allah mewajibkan juga ke atas mereka supaya 
menunaikan sembahyang-sembahyang mereka itu secara berjamaah. 


Keduanya puasa: Ianya melatihkan orang-orang Islam dan masyarakat Islam atas 
taqwa kepada Allah Subhanahu Wata'ala selama sebulan cukup pada tiap-tiap 
tahun. 


Ketiganya zakat: Ianya menimbulkan rasa persaudaraan dan persamaan di 
dalam hati orang-orang Islam dan menggalakkan mereka mengeluar belanja dan 
bantu-membantu sesama mereka. Di antara yang dikesalkan di dalam hubungan 
ini ialah, bahawa banyak orang dewasa ini memanggil zakat itu dengan 
perkataan cukai, padahal makna yang sangat luhur yang ada pada zakat dan 
yang dikehendaki oleh Tuhan itu pada pokoknya tidak ada apa-apa hubungan 
pun dengan makna kebendaan yang ada pada cukai. Zakat dari segi bahasanya 
membawa erti tumbuh, subur, berkembang, bersih dan suci. Apa yang 
dikehendaki oleh Islam dengan penggunaan perkataan zakat itu ialah supaya 
tertanam di dalam fikiran seseorang, bahawa engkau tidak mengeluarkan belanja 
mata-benda, sedikit atau banyaknya, dalam usaha membantu saudaramu kerana 
menuntut keredaan Allah, melainkan belanja tersebut akan kembali semula 
kepadamu dengan keteguhan dan kekuatan hatimu dan dengan kejernihan 
sifat-sifat akhlaqmu juga kebersihan tingkah-lakumu seluruhnya. 


Keempatnya haji: Ianya menjadikan orang-orang Mu'min di berbagai-bagai 
pelusuk bumi ini sebagai satu block yang kental dan sebagai satu jamaah 
antarabangsa yang berasaskan tauhid dan penyembahan Allah yang Esa. Dengan 
itu dia membentukkan di kalangan mereka persaudaraan international yang 
Syumul, dan menunjangkan tonggak-tonggak gerakan international yang sejak 
zaman silam sampai sekarang masih lagi menerima seruan kebenaran di bumi ini, 
dan akan terus menerimanya buat selama-lama - Insya'Allah. Wa akhiru da'wana 
anil hamdulillahi rabbil 'alamin. 

